title: Claudine Auger

text: Claudine Auger (Oger, s. 26. huhtikuuta 1941 Pariisi) on ranskalainen näyttelijä. Hänen tunnetuin roolinsa on Domino Vitalin rooli James Bond -elokuvassa "Pallosalama", joka sai ensi-iltansa vuonna 1965. Auger on vuoden 1958 Miss Maailman ensimmäinen perintöprinsessa.


title: Judon maailmanmestaruuskilpailut 2015

text: Judon maailmanmestaruuskilpailut 2015 järjestettiin Alaun ”jääpalatsissa”, Kazakstanin Astanassa 24.–30. elokuuta 2015.


title: Judon maailmanmestaruuskilpailut 2015

text: Lähde: judoinside.com


title: Golan Pollack

text: Golan Pollack (s. 10. syyskuuta 1991) on israelilainen judon MM-mitalisti.


title: Golan Pollack

text: Pollack saavutti pronssia alle 66 kg:n painoluokassa Astanan MM-kilpailuissa 2015. Hän voitti Makkabiadeissa kultaa samassa painoluokassa 2009. Euroopan nuorten olympiafestivaaleilla hän sai pronssia alle 60-kiloisissa Belgradissa 2007.


title: Golan Pollack

text: Pollack voitti maailmancup-kilpailun 66kg:n sarjassa Tallinnassa 2011 ja Sofiassa 2014. Hän on sijoittunut maailmancupeissa ja Continental Open -kilpailuissa lisäksi kerran toiseksi ja kolme kertaa kolmanneksi. Hän voitti Israelin-mestaruuden 2009.


title: 3-klooripropaanihappo

text: 3-klooripropaanihappo eli 3-klooripropionihappo (CHClO) on halogenoituihin karboksyylihappoihin kuuluva orgaaninen yhdiste. Yhdistettä voidaan käyttää orgaanisen kemian synteeseissä valmistettaessa lääkkeitä ja muita kemikaaleja. 3-klooripropaanihappo on 2-klooripropaanihapon isomeeri.


title: 3-klooripropaanihappo

text: Huoneenlämpötilassa 3-klooripropaanihappo on värittömiä hygroskooppisia kiteitä. Yhdiste liukenee erittäin hyvin veteen, etanoliin ja kloroformiin ja vähäisemmässä määrin dietyylieetteriin. 3-klooripropaanihappo on muiden karboksyylihappojen tavoin heikko happo. Yhdisteen happovakio on 1,01 · 10 mol/dm ja pK-arvo on 3,99. Vahvuudeltaan se on siis muurahaishapon luokkaa.


title: 3-klooripropaanihappo

text: 3-klooripropaanihappo kykenee sitoutumaan GABA-reseptoreihin. Tämä johtuu todennäköisesti siitä, että polarisoitunut hiilen ja kloorin välinen sidos vuorovaikuttaa reseptorien kanssa ja klooriatomi toimii vetysidoksen vastaanottajana sitoutuessaan reseptoriin.


title: 3-klooripropaanihappo

text: Tyypillisimmin 3-klooripropaanihappoa valmistetaan käsittelemällä akryylihappoa vetykloridilla 40–45 °C:n lämpötilassa tai klooramalla propaanihappoa kloorilla UV-valon aktivoimana noin 20 °C:n lämpötilassa. Muita yhdisteen syntetisointitapoja ovat 3-klooripropanaldehydin tai trimetyleenikloorihydriinin hapetus typpihapon avulla tai etyleenisyanohydriinin hydrolyysi vetykloridiliuoksessa.


title: 3-klooripropaanihappo

text: 3-klooripropaanihappoa käytetään valmistettaessa lääkeaineita kuten beklamidia tai oksolamiinia. Siitä valmistetaan myös 3-merkaptopropionaattiestereitä, joita käytetään muovien stabilisaattoreina.


title: Shohei Ōno

text: Shohei Ōno (s. 3. helmikuuta 1992) on japanilainen judon olympiavoittaja ja maailmanmestari.


title: Shohei Ōno

text: Ōno voitti olympiakultaa alle 73 kg:n painoluokassa Rio de Janeirossa 2016 kukistettuaan finaalissa Azerbaidžanin Rüstəm Orucovin. Hän voitti alle 73 kg:n sarjan maailmanmestaruuden Rio de Janeirossa 2013 kukistettuaan loppuottelussa ranskalaisen Ugo Legrandin ja Astanassa 2015, jossa voitti finaalissa maanmiehensä Riki Nakayan. Joukkuekilpailussa hän voitti maailmanmestaruuden 2014 ja 2015 sekä sai MM-pronssia 2013.


title: Shohei Ōno

text: Ōno saavutti Aasian-mestaruuskilpailuissa hopeaa 73 kg:n sarjassa Taškentissa 2012. Hän voitti alle 20-vuotiaiden maailmanmestaruuden samassa painoluokassa 2011.


title: Shohei Ōno

text: Ōno voitti maailmancupin kilpailun Oberwartissa 2012, Grand Slam -kilpailun Tokiossa 2012 sekä Grand Prix -kilpailun Düsseldorfissa 2015 ja 2016. Hän voitti Japanin-mestaruuden 2014 ja 2016.


title: Samuel Möller

text: Samuel Möller (1743–1815) oli suomalainen everstiluutnantti. Hän sai arvon 1799. Hän oli vuodesta 1779 Brahenlinnan sotakoulun (myöh. Haapaniemen sotakoulu) opettaja ja vuodet 1783–1788 ja 1791–1799 johtaja ja on sen johtajista tunnetuin. Vuodet 1812–1814 hän kuului Haapaniemen topografikuntaan.


title: RN Minerva (1892)

text: RN Minerva () oli Italian kuninkaallisen laivaston vuonna 1892 vesillelaskettu Partenope-luokan torpedoristeilijä.


title: RN Minerva (1892)

text: Carlo Vignan suunnittelema alus tilattiin Ansaldolta ja sen köli laskettiin 1. helmikuuta 1889. Alus laskettiin vesille 27. helmikuuta 1892 ja se otettiin palvelukseen vielä samana vuonna 20. elokuuta.


title: RN Minerva (1892)

text: Aluksen kattilat vaihdettiin vuosina 1909–1910, jolloin se muutettiin 20 miinaa kuljettavaksi miinalaivaksi. Muutostöiden aikana aluksen aseistusta supistettiin kahteen kolmen tuuman, neljään 47 millimetrin ja kahteen 37 millimetrin tykkiin. Öljykäyttöisen aluksen koneisto tuotti 3 524 ihp:tä, jolla se saavutti 18,28 solmun nopeuden. Alus poistettiin palveluksesta 15. helmikuuta 1921.


title: RN Euridice (1890)

text: RN Euridice () oli Italian kuninkaallisen laivaston vuonna 1890 vesillelaskettu Partenope-luokan torpedoristeilijä.


title: RN Euridice (1890)

text: Carlo Vignan suunnittelema alus tilattiin Castellammare di Stabiasta Regio Cantiere di Castellammare di Stabialta ja sen köli laskettiin 14. helmikuuta 1889. Alus laskettiin vesille 22. syyskuuta 1890 ja se otettiin palvelukseen 1. toukokuuta 1891.


title: RN Euridice (1890)

text: Alus poistettiin palveluksesta 10. maaliskuuta 1907.


title: RN Iride (1891)

text: RN Iride () oli Italian kuninkaallisen laivaston vuonna 1891 vesillelaskettu Partenope-luokan torpedoristeilijä.


title: RN Iride (1891)

text: Carlo Vignan suunnittelema alus tilattiin Castellammare di Stabiasta Regio Cantiere di Castellammare di Stabialta ja sen köli laskettiin 21. helmikuuta 1889. Alus laskettiin vesille 20. heinäkuuta 1891 ja se otettiin palvelukseen 1. marraskuuta 1892.


title: RN Iride (1891)

text: Alus poistettiin palveluksesta 16. joulukuuta 1920.


title: RN Urania (1891)

text: RN Urania () oli Italian kuninkaallisen laivaston vuonna 1891 vesillelaskettu Partenope-luokan torpedoristeilijä.


title: RN Urania (1891)

text: Carlo Vignan suunnittelema alus tilattiin Cantieri navali Oderolta ja sen köli laskettiin 16. helmikuuta 1889. Alus laskettiin vesille 18. kesäkuuta 1891 ja se otettiin palvelukseen 21. heinäkuuta 1893.


title: RN Urania (1891)

text: Alus poistettiin palveluksesta 14. tammikuuta 1912.


title: RN Aretusa (1891)

text: RN Aretusa () oli Italian kuninkaallisen laivaston vuonna 1891 vesillelaskettu Partenope-luokan torpedoristeilijä.


title: RN Aretusa (1891)

text: Carlo Vignan suunnittelma alus tilattiin Livornosta Cantiere navale fratelli Orlandolta ja sen köli laskettiin 1. kesäkuuta 1889. Alus laskettiin vesille 14. maaliskuuta 1891 ja se otettiin palvelukseen 1. syyskuuta 1893.


title: RN Aretusa (1891)

text: Alus poistettiin palveluksesta 14. marraskuuta 1914.


title: RN Caprera (1894)

text: RN Caprera () oli Italian kuninkaallisen laivaston vuonna 1894 vesillelaskettu Partenope-luokan torpedoristeilijä.


title: RN Caprera (1894)

text: Carlo Vignan suunnittelema alus tilattiin Livornosta Cantiere navale fratelli Orlandolta. "Clioksi" nimetyn aluksen köli laskettiin 27. heinäkuuta 1891, mutta aluksen nimi vaihdettiin 23. helmikuuta 1893 "Capreraksi". Alus laskettiin vesille 6. toukokuuta 1894 ja se liitettiin laivastoon 12. joulukuuta 1895.


title: RN Caprera (1894)

text: Alus poistettiin palveluksesta 18. toukokuuta 1913.


title: RN Calatafimi (1893)

text: RN Calatafimi () oli Italian kuninkaallisen laivaston vuonna 1893 vesillelaskettu Partenope-luokan torpedoristeilijä.


title: RN Calatafimi (1893)

text: Carlo Vignan suunnittelema alus tilattiin Castellammare di Stabiasta Regio Cantiere di Castellammare di Stabialta. "Tersicoreksi" nimetyn aluksen köli laskettiin 15. syyskuuta 1891 ja se nimettiin 23. helmikuuta 1893 uudelleen "Calatafimiksi". Alus laskettiin vesille 18. maaliskuuta 1893 ja se liitettiin laivastoon 16. tammikuuta 1894.


title: RN Calatafimi (1893)


title: Trilineaarinen interpolaatio

text: Trilineaarinen interpolaatio on matematiikassa approksimaatiomenetelmä, joka on lineaarisen- ja bilineaarisen interpolaatiomenetelmien kolmiulotteinen laajennus. Siinä rajatussa tilavuuden sisällä olevia pisteiden arvoja lasketaan lähimpien pisteiden arvojen avulla sovittamalla kolmessa suunnassa lineaarisia polynomeja eli "interpolaatiosuoria". Koska lineaarisia sovituksia on kolme, kutsutaan menetelmää "trilineaariseksi".


title: Trilineaarinen interpolaatio

text: Tilavuuden sisällä satunnaisesti sijaitsevat pisteet voidaan aina yhdistää toisiinsa tetraedreiksi, jotka sivuavat toisensa tiiviisti. Tetraedrin sisällä tapahtuva trilineaarinen interpolaatio on siksi aina mahdollista toteuttaa yksinkertaisella tavalla. Satunnaisia tilavuudessa olevia pisteitä ei aina ole helppo yhdistää särmiöiksi, jotka olisivat aina konvekseja. Trilineaarisessä interpolaatiomenetelmässä särmiön vastakkaisten tahkojen väliset suorat tulisi leikata toisensa särmiön sisällä, mikä ei aina onnistu ei-konveksissa särmiössä. Särmiöiden trilineaarinen interpolaatio totetutetaankin yleensä pisteille, jotka sijaitsevat suorakulmaisen särmiön kärjissä. Silloin näytepisteet on otettu hilamaisen verkon solmukohdissa.


title: Trilineaarinen interpolaatio

text: Helppo tapa esitellä nopea laskualgoritmi trilineaariseta interpolaatiosta on käyttää origoon sijoitettua 1-särmäistä kuutiota. Kuution kärkien koordinaatit ovat silloin (0,0,0), (0,0,1), (0,1,0), (0,1,1), (1,0,0), (1,0,1), (1,1,0) ja (1,1,1). Kärjissä sijaitsevat funktion arvot f(x,y,z) = f edellä mainituilla koordinaateilla. Kuution sisäpisteen interpoloitu arvo on tällöin


title: Trilineaarinen interpolaatio

text: Merkitään suorakulmaisen särmiön kärkiä koordinaateilla formula_2 ja kärjissä olevia funktion arvoja formula_3 formula_4 Silloin särmiön sisäpisteen formula_5 trilineaarinen interpolaatio formula_6 on


title: Riki Nakaya

text: Riki Nakaya (, s. 25. heinäkuuta 1989 Matsuyama) on japanilainen judon maailmanmestari ja olympiamitalisti. Hän on saavuttanut kaikki kansainväliset menestyksensä sarjassa alle 73 kg.


title: Riki Nakaya

text: Nakaya voitti maailmanmestaruuden Pariisissa 2011 kukistettuaan loppuottelussa alankomaalaisen Dex Elmontin ja Tšeljabinskissa 2014, jossa voitti finaalissa pohjoiskorealaisen Hong Kuk-hyonin. MM-hopeaa hän saavutti Astanassa 2015 hävittyään loppuottelussa maanmiehelleen Shohei Ōnolle. Rio de Janeiron MM-kilpailuissa 2013 hän oli seitsemäs. Hän on voittanut joukkuekilpailun maailmanmestaruuden 2014, 2015 ja 2017.


title: Riki Nakaya

text: Nakaya saavutti hopeaa Lontoon olympialaisissa 2012. Hän voitti välieräottelussa Dex Elmontin tuomariäänestyksellä, mutta hävisi loppuottelussa venäläiselle Mansur Isajeville yukon arvoisella suorituksella.


title: Riki Nakaya

text: Nakaya sai Aasian-mestaruuskilpailuissa hopeaa Abu Dhabissa 2011. Hän oli alle 20-vuotiaiden ikäluokassa MM-kilpailuissa kolmas 2008 ja Aasian-mestaruuskilpailuissa toinen 2007.


title: Riki Nakaya

text: Nakaya on saavuttanut Masters-, Grand Slam- ja Grand Prix -kilpailuissa neljä turnausvoittoa, kolme kakkossijaa ja kaksi kolmossijaa. Maailmancupeissa ja Continental Open -kilpailuissa hänellä on yksi kakkos- ja yksi kolmossija. Hän on voittanut aikuisten sarjassa kaksi Japanin-mestaruutta.


title: RN Folgore (1886)

text: RN Folgore () oli Italian kuninkaallisen laivaston vuonna 1886 vesillelaskettu Folgore-luokan torpedoristeilijä.


title: RN Folgore (1886)

text: Benedetto Brinin suunnittelema alus tilattiin Castellammare di Stabiasta Regio Cantiere di Castellammare di Stabialta. Alus laskettiin vesille 29. syyskuuta 1886 ja se liitettiin laivastoon 16. helmikuuta 1887.


title: RN Folgore (1886)

text: Alus vaurioitui kolaroidessaan 5. heinäkuuta 1889 Kaprin edustalla "Bausanin" kanssa, minkä vuoksi se siirrettiin reserviin. Alusta ei koskaan saatu kunnostettua ja se myytiin romutettavaksi 12. huhtikuuta 1900.


title: CTC-menetelmä

text: CTC-menetelmä () on erityisesti mustan teen teollinen tuotantotapa, jossa teelehdet muun muassa murskataan koneellisesti pieniin osiin. Parempilaatuisen teen ortodoksisen valmistuksen sijaan CTC:tä suositaan erityisesti halpoja teelaatuja prosessoidessa ja pussiteen tuotannossa. CTC-teetä on myydään myös irtoteenä, esimerkiksi Ceylonin teen kohdalla ja sen tunnistaa siitä, että tee on pientä ja rakeista.


title: CTC-menetelmä

text: Valmistusmenetelmän keksi ylitarkastaja William McKercher vuonna 1931 Intian Assamin teealueen Amgoorien teetilalla. CTC-menetelmällä hajotetuista teemurusista syntyi teejuomaa nopeammin, se oli vahvempaa ja muruset helpottivat teepussien täyttämistä.


title: CTC-menetelmä

text:
Vuonna 2012 kiinalainen tutkijaryhmä totesi FAO:n tilastoihin nojautuen mustan CTC-teen osuudeksi maailmanlaajuisesti noin 45 prosenttia kaikesta tuotetusta teestä. Ortodoksisella menetelmällä tuotettiin 25 prosenttia, vihreän teen ja muiden teelaatujen osuus oli 30 prosenttia. CTC-tuotannon suurmaita olivat Intia (57% osuus CTC-teestä), Kenia (24%), Bangladesh (4%) ja Malawi (3%).
CTC-tee on aina rikottua tai raekooltaan pieneksi murskattua teetä, ja on yleensä laatuluokitukseltaan rikottua BOP:ta tai sitä huonompaa. Teejauheiden kaupankäyntiä ja valintaa varten CTC-teelle on myös omia laatuluokkia. Useimmiten raekooltaan pienimmät mustan teen kauppanimikkeet sisältävät lyhenteen B (Broken), F (Fannings, raekooltaan noin 1–1,5 millimetrin teehiukkasia) tai D (dust, Fannings -teelaatua pienirakeisempaa teejauhetta). Näitä täydennetään erilaisilla apulyhenteillä, kuten P (Pekoe) tai O (orange).


title: RN Saetta (1887)

text: RN Saetta () oli Italian kuninkaallisen laivaston vuonna 1887 vesillelaskettu Folgore-luokan torpedoristeilijä.


title: RN Saetta (1887)

text: Benedetto Brinin suunnittelema alus tilattiin Castellammare di Stabiasta Regio Cantiere di Castellammare di Stabialta. Alus laskettiin vesille 30. toukokuuta 1887 ja se liitettiin laivastoon 16. helmikuuta 1888.


title: RN Saetta (1887)

text: Alusta käytettiin öljykattiloiden testausten koealuksena vuonna 1892. Vuosina 1897-1900 se oli torpedokoulutusaluksena ja se siirrettiin 1901 tykistökoululaivaksi. Vuonna 1902 alukselle asennettiin koulutuskäyttöön erilaisia keveitä tykkejä. Aluksen aseistuksena oli 1906 yksi kolmen tuuman, neljä 57 millimetrin, kaksi 47 millimetrin ja yksi 37 millimetrin tykki sekä yksi 37 millimetrin revolveritykki. Aluksella ei ollut torpedoputkia. Alus myytiin romutettavaksi 14. toukokuuta 1908.


title: Puiden tarinoita

text: Puiden tarinoita on Iiro Küttnerin ja Ville Tietäväisen satukirjasarja, jossa on ilmestynyt seuraavat teokset:


title: RN Goito

text: RN Goito () oli Italian kuninkaallisen laivaston vuonna 1887 vesillelaskettu Goito-luokan torpedoristeilijä.


title: RN Goito

text: Benedetto Brinin suunnittelema alus tilattiin Castellammare di Stabiasta Regio Cantiere di Castellammare di Stabialta, missä köli laskettiin syyskuussa 1885. Alus laskettiin vesille 6. heinäkuuta 1887 ja liitettiin laivastoon 16. helmikuuta 1888.


title: RN Goito

text: Aluksen hiilikattilat vaihdettiin öljykattiloihin vuonna 1894, jolloin samalla keskimmäinen akseli ja sitä pyörittänyt moottori poistettiin. Koeajoissa aluksen koneisto tuotti 2 521 ihp:ta, jolla se saavutti 17,2 solmun nopeuden. Alus muutettiin vuonna 1897 miinalaivaksi, jolloin miinojen vaatiman tilan saamiseksi takakannen torpedoputket poistettiin. Vuonna 1906 aluksen aseistuksena oli seitsemän 57 millimetrin tykkiä ja neljä 14 tuuman torpedoputkea. Alus myytiin romutettavaksi 15. maaliskuuta 1920.


title: RN Monzambano

text: RN Monzambano () oli Italian kuninkaallisen laivaston vuonna 1888 vesillelaskettu Goito-luokan torpedoristeilijä.


title: RN Monzambano

text: Benedetto Brinin suunnittelema alus tilattiin La Spezian laivastontelakalta, missä köli laskettiin 25. elokuuta 1885. Alus laskettiin vesille 14. maaliskuuta 1888 ja liitettiin laivastoon 11. elokuuta 1889.


title: RN Monzambano

text: Alus myytiin romutettavaksi 26. elokuuta 1901.


title: RN Montebello

text: RN Montebello () oli Italian kuninkaallisen laivaston vuonna 1888 vesillelaskettu Goito-luokan torpedoristeilijä.


title: RN Montebello

text: Benedetto Brinin suunnittelema alus tilattiin La Spezian laivastontelakalta, missä köli laskettiin 25. syyskuuta 1885. Alus laskettiin vesille 14. maaliskuuta 1888 ja liitettiin laivastoon 21. tammikuuta 1889.


title: RN Montebello

text: Alus siirrettiin Venetsiaan mekaanikkojen koululaivaksi vuonna 1898, jolloin sen aseistuksena oli neljä 57 millimetrin tykkiä. Aluksen uusien tehtävien vaatimat muutokset toteutettiin vuonna 1903, jolloin alukselle asennettiin kaksi Pattisonin, kaksi Yarrow’n ja kaksi Thornycroftin öljy- ja hiilikattilaa. Samalla sen aseistukseksi jäi ainoastaan yksi 37 millimetrin tykki. Alus myytiin romutettavaksi 26. tammikuuta 1920.


title: RN Confienza (1889)

text: RN Confienza () oli Italian kuninkaallisen laivaston vuonna 1889 vesillelaskettu Goito-luokan torpedoristeilijä.


title: RN Confienza (1889)

text: Giacinto Pullinon suunnittelema alus tilattiin La Spezian laivastontelakalta, missä köli laskettiin syyskuussa 1887. Alus laskettiin vesille 28. heinäkuuta 1889 ja liitettiin laivastoon 11. huhtikuuta 1890.


title: RN Confienza (1889)


title: Geologi

text: Geologi on tieteilijä, joka tutkii Maata ja sitä muodostavia kiinteitä ja nestemäisiä aineita sekä Maata muokanneita prosesseja ja sen historiaa. Geologit opiskelevat enemmän soveltavaa kuin teoreettista tiedettä ja lähestyvät geologiaa käyttäen fysiikkaa, kemiaa ja biologiaa sekä muita tieteenaloja. Muiden alojen tutkijoihin verrattuna geologit ovat usein enemmän taipuvaisempia ulkona kuin laboratoriossa työskentelyyn, joskin jotkut geologit suosivat enemmän tutkimusten tekemistä labrassa.


title: Geologi

text: Geologit etsivät metalleja, öljyä ja muita Maan resursseja kaivosyhtiöille. He ovat myös luonnon uhkien ja katastrofien lieventämisen ja varoittamisen kärkikastissa, sillä he tutkivat maanjäristyksiä, vulkaanista toimintaa, tsunameja, myrskyjä ja muita vastaavia. Geologien tutkimuksia käytetään suuren yleisön varoittamiseen näiden tapahtumien mahdollisesta esiintymisestä. Tätä nykyä geologit ovat myös mukana ilmastonmuutokseen liittyvissä keskusteluissa, sillä he tutkivat todisteita ja historiaa tästä Maan prosessista.


title: Geologi

text: Geologiksi aikovalla koulutukseen tyypillisesti kuuluu merkittävää opiskelua fysiikassa, matematiikassa ja kemiassa geologiaosaston tarjoamien opintojen lisäksi.


title: Geologi

text: Geologit voivat keskittää opintonsa tai tutkimuksensa yhteen tai useampaan seuraavista tieteenhaaroista:


title: Puiden tarinoita: Merenkulkija

text: Puiden tarinoita: Merenkulkija on käsikirjoittaja Iiro Küttnerin kirjoittama ja sarjakuvataiteilija Ville Tietäväisen kuvittama satukirja. Sen on vuonna 2015 julkaissut Books North, ja se on kolmas osa kirjasarjassa "Puiden tarinoita", jonka kussakin kirjassa puu kertoo tarinoita ihmisistä.


title: Puiden tarinoita: Merenkulkija

text: Sarjan ideoi Küttner, ja kaksi sarjan aiempaa teosta, "" ja "", ilmestyivät vuonna 2014. Kuvittajana kaikissa on Tietäväinen.


title: Maataloustulo

text: Maataloustulo on se osa maatalouden kokonaistuotosta, joka jää maatalousyrittäjän ja hänen perheensä maataloudessa suorittaman työn palkaksi sekä maatalouteen sijoitetun oman pääoman koroksi. Maataloustulo lasketaan vähentämällä maatalousylijäämästä velkojen korot, eläkkeet ja muut rasitteet.


title: Merenkulkija

text: Merenkulkija voi tarkoittaa merenkulun harjoittajaa, merenkävijää ja merimiestä sekä lisäksi seuraavia:


title: Xie Zhenye

text: Xie Zhenye (, s. 17. elokuuta 1993 Anji) on kiinalainen pikajuoksija. Xie on 185 senttimetriä pitkä. Hän pitää hallussaan 200 metrin ulkoratojen Kiinan ennätystä 20,16.


title: Xie Zhenye

text: Xie oli mukana vuoden 2012 kesäolympialaisissa Lontoossa jääden 200 metrillä alkueriin. Vuoden 2013 MM-kilpailuissa hän jäi samalla matkalla alkueriin ja vuoden 2015 MM-kilpailuissa hänet hylättiin alkuerissä. Vuoden 2015 kisoista hän saavutti hopeaa pikaviestistä. Hän sijoittui Portlandin 2016 MM-hallikilpailuissa 60 metrin juoksussa neljänneksi ajalla 6,53. Rio de Janeiron olympialaisissa 2016 hän karsiutui 100 metrin välierissä ja kuului neljänneksi sijoittuneeseen Kiinan pikaviestijoukkueeseen. World Relays -kilpailuissa hän sai pronssia 4 × 100 metrin viestissä 2017. Lontoon MM-kilpailuissa 2017 hän karsiutui 100 metrin välierissä ja sijoittui pikaviestissä neljänneksi.


title: Xie Zhenye

text: Vuoden 2014 Aasian kisoista Xie voitti kultaa pikaviestistä. Aasian-mestaruuskilpailuista hänellä on yksi henkilökohtainen kulta ja yksi pikaviestipronssi. Vuonna 2010 Xie voitti kultaa 200 metriltä nuorten kesäolympialaisista Singaporesta.


title: RN Agordat (1899)

text: RN Agordat () oli Italian kuninkaallisen laivaston vuonna 1900 palvelukseen otettu Agordat-luokan torpedoristeilijä.


title: RN Agordat (1899)

text: Nabor Solianin suunnittelema alus tilattiin Castellammare di Stabiasta Regio Cantiere di Castellammare di Stabialta. Sen köli laskettiin 18. helmikuuta 1897 ja alus laskettiin vesille 11. lokakuuta 1899. Alus liitettiin laivastoon 26. syyskuuta 1900.


title: RN Agordat (1899)

text: Alus luokiteltiin 4. kesäkuuta 1914 tiedusteluristeilijäksi (). Vuonna 1921 alus luokiteltiin edelleen tykkiveneeksi, jolloin sen aseistuksena oli kaksi 4,7 tuuman ja kahdeksan kolmen tuuman tykkiä. Alus poistettiin palveluksesta 4. tammikuuta 1923.


title: Huawei Ascend G620S

text: Huawei Ascend G620S on Huawein valmistama matkapuhelin, jossa on viiden tuuman kosketusnäyttö ja 1,2 gigahertsin neliydinsuoritin. Puhelin julkistettiin syyskuussa 2014 ja myyntiin se tuli saman vuoden marraskuussa.


title: RN Coatit (1899)

text: RN Coatit () oli Italian kuninkaallisen laivaston vuonna 1900 palvelukseen otettu Agordat-luokan torpedoristeilijä.


title: RN Coatit (1899)

text: Nabor Solianin suunnittelema alus tilattiin Castellammare di Stabiasta Regio Cantiere di Castellammare di Stabialta. Sen köli laskettiin 8. huhtikuuta 1897 ja alus laskettiin vesille 15. marraskuuta 1899. Alus liitettiin laivastoon 1. lokakuuta 1900.


title: RN Coatit (1899)

text: Alus luokiteltiin 4. kesäkuuta 1914 tiedusteluristeilijäksi (). Se muutettiin miinalaivaksi vuonna 1919, jolloin sen aseistukseksi vaihdettiin kaksi 4,7 ja neljä kolmen tuuman tykkiä. Alus poistettiin palveluksesta 11. kesäkuuta 1920.


title: Delano Williams

text: Delano Williams (s. 23. joulukuuta 1993 Grand Turk) on Turks- ja Caicossaarilta kotoisin oleva brittiläinen pikajuoksija, joka kilpailee pääosin 200 metrin juoksussa. Williams edustaa Enfield & Haringey -seuraa ja hänen valmentajaan toimii Neil Harrison.


title: Delano Williams

text: Williams oli mukana vuoden 2013 MM-kilpailuissa Moskovassa selviytyen semifinaaleihin 200 metrillä. Vuoden 2015 MM-kilpailuista Pekingistä Williams saavutti pronssia pitkästä viestistä, samoin Amsterdamin EM-kilpailuista 2016. Vuoden 2012 alle 20-vuotiaiden MM-kilpailuista hän saavutti kultaa 200 metriltä Turks- ja Caicossaarten edustajana.


title: Delano Williams

text: Williams sai vuonna 2013 Ison-Britannian, jolle Turks- ja Caicossaaret kuuluu, edustusoikeuden. Hänen äitinsä on haitilainen. Williams muutti vuonna 2008 Jamaikalle hurrikaani Iken tuhottua hänen koulunsa. Williams pitää hallussaan Turks- ja Caicossaarten ennätystä 100, 200 ja 400 metrin juoksussa.


title: Papy Djilobodji

text: El Hadji "Papy" Mison Djilobodji (s. 1. joulukuuta 1988 Kaolack) on senegalilainen jalkapalloilija, joka edustaa Englannin valioliigan Sunderlandia. Pelipaikaltaan vasenjalkainen Djilobodji on keskuspuolustaja. Hän kuuluu myös Senegalin jalkapallomaajoukkueeseen.


title: Papy Djilobodji

text: Djilobodjin uran ensimmäinen seura oli ranskalainen Sénart-Moissy, jota hän edusti vuodet 2009–2010 tehden 10 ottelussa yhden maalin. Tammikuussa 2010 Djilobodji siirtyi Ligue 2:n FC Nantesiin. Seura nousi kauden 2012–2013 päätteeksi Ligue 1:een. Djilobodji teki pääsarjadebyyttinsä elokuussa 2013 SC Bastiaa vastaan ja avausmaalinsa saman vuoden lokakuussa Evian Thonon Gaillard FC:n verkkoon. Kaudella 2013–2014 hän pelasi 28 ottelua tehden kolme maalia ja kaudella 2014–2015 31 ottelua ilman maaleja.


title: Papy Djilobodji

text: Syyskuussa 2015 Djilobodji siirtyi Englannin valioliigan hallitsevaan mestarijoukkueeseen Chelsea FC:hen. Syyskaudella hän ei kuitenkaan pelannut yhdessäkään Valioliigan ottelussa, joten tammikuussa 2016 hän siirtyi lainalle Saksan Bundesliigan Werder Bremeniin.


title: Papy Djilobodji

text: Djilobodji debytoi Senegalin jalkapallomaajoukkueessa elokuussa 2014 ystävyysottelussa Sambiaa vastaan. Vuoden 2015 Afrikan-mestaruuskilpailuissa hän pelasi kahdessa ottelussa.


title: Kytkentähäviö

text: Kytkentähäviö (läpäisyvaimennus, engl. insertion loss) on radiotaajuustekniikassa suure, joka kertoo, miten paljon rakenteen läpäissyt teho on syötettyä tehoa pienempi. Kytkentähäviötä mitataan desibeleissä.


title: Hiwot Ayalew

text: Hiwot Ayalew Yimer (s. 6. maaliskuuta 1990 Gojjam, Etiopia) on etiopialainen kestävyysjuoksija, jonka päälajit ovat 3 000 metrin estejuoksu ja maastojuoksu. Hiwot Ayalew on toisen menestyneen etiopialaisjuoksijan Wude Ayalewin pikkusisko.


title: Hiwot Ayalew

text: Ayalew voitti esteissä hopeaa Afrikan kisoissa vuonna 2011.


title: Hiwot Ayalew

text: Vuoden 2011 maastojuoksun MM-kilpailuissa Punta Umbríassa hän oli 11. henkilökohtaisessa kilpailussa. Joukkuekilpailussa hän oli viides etiopialainen, joka ylitti maaliviivan, kun neljän parhaan tulokset lasketaan yhteispisteisiin. Etiopia voitti joukkuehopeaa.


title: Hiwot Ayalew

text: Lontoon olympialaisissa 2012 Ayalew sijoittui 3 000 metrin estejuoksussa viidenneksi ajalla 9.12,98.


title: Hiwot Ayalew

text: Maastojuoksun maailmanmestaruuskilpailuissa 2013 hän saavutti hopeaa sekä henkilökohtaisessa kisassa että joukkuekisassa.


title: Hiwot Ayalew

text: Moskovan maailmanmestaruuskilpailuissa 2013 Ayalew sijoittui estejuoksussa neljänneksi ajalla 9.15,25. Kaksi vuotta myöhemmin Pekingin maailmanmestaruuskilpailuissa 2015 hän sijoittui kuudenneksi ajalla 9.24,27.


title: Hiwot Ayalew

text: Afrikan-mestaruuskilpailuissa Marrakechissa 2014 Ayalew voitti estejuoksun kultaa uudella kisaennätyksellä 9.29,54.


title: Hiwot Ayalew

text: Ayalew voitti 3 000 metrin estejuoksun Timanttiliigan kokonaiskilpailun vuonna 2014. Hän voitti seitsemästä osakilpailusta kolme.


title: Syöksykierre (elokuva)

text: Syöksykierre on Tapio Suomisen ohjaama suomalainen draamaelokuva vuodelta 1981. Se kertoo Pohjois-Suomessa sijaitsevan kylän nuorten paineista teollistumisen ja maaltamuuton puristuksessa. Ohjaaja Tapio Suominen on luonnehtinut "Syöksykierrettä" eräänlaiseksi tiivistelmäksi teollisen vallankumouksen mukanaan tuomasta ihmisen ja luonnon välisestä jännitteestä. Suominen laati myös elokuvan käsikirjoituksen yhdessä Yrjö Juhani Renvallin kanssa.


title: Syöksykierre (elokuva)

text: Pohjoissuomalaisessa maalaiskylässä vietetään jouluaattoa. Etelään töihin lähteneitä lapsiaan kotiin odottavat vanhemmat joutuvat taas kerran pettymään. Lisäksi koko kylä on vaarassa joutua patoaltaan alle uuden voimalahankkeen myötä, mikä aiheuttaa eripuraa kyläläisten keskuudessa. Samaan aikaan kylästä kotoisin olevat nuoret miehet viettävät tahoillaan yksinäistä joulua, Mikko sairaala-apulaisena Helsingissä, Tuomas Tukholmassa taksinkuljettajana. Kesällä molemmat pojat palaavat lomalle kotikyläänsä ja joutuvat selvittämään vanhoja ja voimalahankkeen tuomia uusia kaunoja perheidensä ja kotikylään jääneiden vanhojen ystäviensä kanssa.


title: Syöksykierre (elokuva)

text: Ensi-iltakriitikot arvostivat Suomisen elokuvan aihepiiriä ja Markku Toikan pääosasuoritusta, mutta moittivat elokuvan rakennetta, vastakohta-asetelmien jyrkkyyttä ja alleviivaavuutta. Muutama kuukausi "Syöksykierteen" jälkeen ensi-iltaan tuotiin Mikko Niskasen samankaltaisia aiheita käsittelevä "Ajolähtö", johon Suomisen "Syöksykierrettä" verrattiin Niskasen eduksi.


title: Thomas Lemar

text: Thomas Lemar (s. 12. marraskuuta 1995 Baie-Mahault, Guadeloupe) on ranskalainen jalkapalloilija, joka edustaa Espanjan Primera Divisiónissa pelaavaa Atlético Madridia. Pelipaikaltaan vasenjalkainen Lemar on hyökkäävä keskikenttäpelaaja.


title: Thomas Lemar

text: Lemar aloitti ammattilaisuransa SM Caenissa, jonka paidassa hän pelasi kaudella 2013-2014 Ligue 2:ssa seitsemän ottelua. Kaudeksi 2014-2015 Caen nousi Ligue 1:een ja Lemar teki pääsarjadebyyttinsä elokuussa 2014 Evian Thonon Gaillard FC:tä vastaan. Avausmaali ja kauden ainoa maali syntyi huhtikuussa 2015 FC Nantesia vastaan.


title: Thomas Lemar

text: Heinäkuussa 2015 Lemar siirtyi Ligue 1:n AS Monacoon. Hän teki heti avausottelussaan Toulouse FC:tä vastaan maalin.


title: Thomas Lemar

text: Lemar on edustanut monia Ranskan nuorten maajoukkueita. Vuodesta 2014 hän on kuulunut alle 20-vuotiaiden maajoukkueeseen. Aikuisten maajoukkuetasolla Lemar voi edustaa Ranskan sijaan myös synnyinmaataan, Ranskalle kuuluvaa Guadeloupea.


title: Seppo Kononen

text: Seppo Kononen on toimittaja. Hän asuu Kaavilla Pohjois-Savossa. Kononen on työskennellyt uransa aikana pääasiassa Savon Sanomissa, mutta myös Pohjolan Sanomissa ja Etelä-Saimaassa. Kononen jäi eläkkeelle vuonna 2014.


title: Seppo Kononen

text: Seppo Konosta on luonnehdittu ”vanhan ajan sivistysjournalistiksi”. Vuonna 2011 Kononen sai Suomen Kuvalehden journalistipalkinnon. Vuonna 1983 Konoselle myönnettiin Tiedonjulkistamisen valtionpalkinto.


title: Seppo Kononen

text: Seppo Kononen syntyi Kiuruvedellä Luupuveden kylässä vuonna 1945. Konosen kotitilalla viljeliin maata ja pidettiin lypsykarjaa. Maatilan työt tulivat tutuksi jo pienestä pitäen. Kononen kertoo tehneensä ensimmäisen savottansa 14-vuotiaana.


title: Seppo Kononen

text: Kansakoulussa Seppo Konosen opettajana oli mm. kirjailija Lauri Leskinen. Tuolloin koulussa luettiin paljon kirjoja. Kononen on todennut lehtihaastattelussa, että Leskinen on ollut keskeinen henkilö hänen matkallaan toimittajaksi.


title: Seppo Kononen

text: Kansakoulun ja yhteiskoulun jälkeen Seppo Kononen lähti opiskelemaan lukioon. Hän opiskeli kielipainotteisella linjalla. Kononen kertoo latinan olleen kaikkein mieluisin kieli lukiovuosina. Seppo Kononen kirjoitti ylioppilaaksi Kiuruveden lukiosta vuonna 1961.


title: Seppo Kononen

text: Kuopion kesäyliopistossa opiskelun jälkeen Kononen opiskeli Jyväskylän yliopistossa mm. historiaa, yhteiskuntatieteitä ja suomen kieltä. Kononen haki toimittajaksi Savon Sanomiin vuonna 1966, koska opettajan töitä ei ollut näköpiirissä.


title: Seppo Kononen

text: Kononen työskenteli Pohjolan Sanomissa vuosina 1972–1980. Vuonna 1980 hän siirtyi toimittajaksi Etelä-Saimaa -lehteen, jossa Kononen työskenteli pari vuotta. Tämän jälkeen Seppo Kononen palasi Savon Sanomiin, jossa hän työskenteli vuoteen 2014 saakka. Eläkkeelle jäämisen jälkeen Kononen on edelleen kirjoittanut juttuja Savon Sanomiin ja Koillis-Savoon.


title: Seppo Kononen

text: Seppo Kononen on toiminut aktiivisesti kotiseututyössä. Kaavin pitäjäseuran puheenjohtajana ollessaan hän on ollut vetämässä Juutilan valimomuseon kunnostustyötä. Telkkämäen kaskiperinnetilan kehittämisessä Konosella on ollut merkittävä rooli.


title: Seppo Kononen

text: Seppo Kononen tunnetaan Savon murteen taitajana. Hän on ollut Savon kielen seuran puheenjohtajana. Kononen on kuulunut Pohjois-Savon kotiseutuyhdistysten liiton hallitukseen. Tasavallan presidentti on myöntänyt toimittaja Seppo Konoselle kotiseutuneuvoksen arvonimen.


title: Seppo Kononen

text: Seppo Kononen on toiminut juontajana monissa perinnetapahtumissa ja pelimanniyhtyeiden esiintymisissä Pohjois-Savossa ja Kaustisella. Kononen soittaa yhtyekokoonpanoissa mandoliinia ja viulua. Kononen soittaa myös huuliharppua.


title: Stephenie Ann McPherson

text: Stephenie Ann McPherson (s. 25. marraskuuta 1988 George’s Plain) on jamaikalainen pikajuoksija, joka kilpailee 400 metrin juoksussa. McPherson on 173 senttimetriä pitkä, painaa 53 kilogrammaa ja edustaa MVP Track & Field Clubia.


title: Stephenie Ann McPherson

text: McPherson sijoittui 400 metrillä vuoden 2013 MM-kilpailuissa Moskovassa alun perin neljänneksi, mutta nousi pronssille, kun Antonina Krivošapka hylättiin dopingin vuoksi 2017. Sisäratojen MM-kilpailuista 2014 Sopotista McPherson oli saavuttamassa hopeaa pitkästä viestistä. Vuoden 2014 Kansainyhteisön kisoista Glasgow’sta hän saavutti kultaa 400 metriltä ja pitkästä viestistä. Hän sai IAAF World Relays -kilpailuissa 2015 hopeaa 4 × 400 metrin viestissä. Vuoden 2015 MM-kilpailuissa Pekingissä hän oli 400 metrillä viides ja saavutti myös kultaa pitkästä viestistä.


title: Stephenie Ann McPherson

text: McPherson sijoittui Portlandin sisäratojen MM-kilpailuissa 2016 400 metrillä neljänneksi. Saman vuoden Rio de Janeiron olympialaisissa hän juoksi avausosuuden Jamaikan hopeajoukkueessa 4 × 400 metrin viestissä ja sijoittui 400 metrillä kuudenneksi. Hän sai IAAF World Relays -kilpailuissa 2017 pronssia 4 × 400 metrin viestissä. Lontoon MM-kilpailuissa hän oli 400 metrillä kuudes.


title: Stephenie Ann McPherson

text: McPherson hylättiin 400 metrin välieräjuoksussa Birminghamin MM-hallikilpailuissa 2018. Saman vuoden Gold Coastin Kansainyhteisön kisoissa hän saavutti kultaa 4 × 400 metrin viestissä ja pronssia 400 metrillä.


title: Stephenie Ann McPherson

text: McPhersonilla on kaksi Timanttiliigan osakilpailuvoittoa.


title: Pepe Enroth

text: Pepe Enroth on suomalainen laulaja, joka osallistui Seinäjoen tangomarkkinoiden finaaliin vuonna 1991.


title: Poltergeist (eksoplaneetta)

text: Poltergeist on eksoplaneetta, joka on tähtitieteellisellä nimellään PSR 1257+12 c. Planeetan ensimmäinen nimi löydettäessä oli PSR B1257+12 B.


title: Poltergeist (eksoplaneetta)

text: Se on ensimmäinen eksoplaneetta, joka löydettiin aurinkokunnan ulkopuolelta. Se on yksi kolmesta kappaleesta, jotka kiertävät sen emotähteä. Se sijaitsee noin 2 300 valovuoden päässä Auringosta Neitsyen tähdistössä. Koska planeetta PSR B1257+12 d sijaitsee lähellä planeetta c:tä ja se on massaltaan lähellä c:n massaa, ne aiheuttavat toisilleen havaittavia häiriöitä kiertoradoillensa.


title: Poltergeist (eksoplaneetta)

text: Planeetan ja sen tähden nimen valintaa varten järjestettiin julkinen äänestys. Joulukuussa 2015 IAU julkaisi nimet "Poltergeist" planeetalle ja "Lich" pulsarille, jota se kiertää.


title: Otr

text: Otr (”Saukko”) on skandinaavisessa mytologiassa esiintyvä kääpiö, Hreidmarrin poika sekä Fafnirin ja Reginnin veli.


title: Otr

text: Otr meni usein koskeen saukon hahmossa. Kerran hän oli pyydystänyt lohen ja istui joen törmällä syöden kalaa silmät ummessa. Silloin Loki iski Otrin kivellä kuoliaaksi, ja sitten Odin, Hoenir ja Loki nylkivät saukon. Samana iltana aasajumalat saapuivat Hreidmarrin taloon ja näyttivät saalistaan. Silloin Hreidmarr poikinen vangitsi heidät ja vaati heitä lunnasrahaksi täyttämään saukonnahan kullalla ja lisäksi peittämään sen kullalla myös päältä.


title: Otr

text: Loki pyysi jumalatar Ránilta verkon, jolla hän pyydysti hauen muodossa koskessa asuvan kääpiö Andvarin. Sitten Loki vaati Andvarilta maksuksi vapaudesta virran tulta eli kultaa. Andvari antoi kaiken kultansa Lokille, mutta aikoi pitää itsellään Andvaranautin, taikasormuksen. Loki kuitenkin vaati senkin itselleen. Silloin Andvari kirosi kullan ja sanoi, että se johtaisi kahden veljeksen surmaan ja kahdeksan ylimyksen sotaan, eikä kukaan saisi aarteesta onnea.


title: Otr

text: Jumalat antoivat Hreidmarrille kullan ja täyttivät sillä saukonnahan. He myös peittivät sen kullalla. Hreidmarr kuitenkin huomasi, että yksi viiksikarva näkyi vielä. Silloin Odin peitti karvan Andvaranautilla. Samalla Loki ilmoitti, että kulta koituisi Hreidmarrin ja hänen poikiensa turmaksi. Suuttunut Hreidmarr ei välitä kirouksesta, vaan ajaa jumalat tiehensä. Mutta myöhemmin Andvarin ja Lokin kirous käy toteen.


title: Niilo Visapää

text: Niilo Karl Robert Visapää (sukunimi vuoteen 1932 "Backberg", 1904–1979) oli suomalainen teologian kandidaatti, kouluneuvos, yliopettaja ja rehtori.


title: Niilo Visapää

text: Visapään vanhemmat olivat Adolf Daniel Backberg (1868–1937) ja Alina Ingeborg Malmström (k. 1948). Hänen veljensä oli diplomi-insinööri ja kalterijääkäri Harry Backberg.


title: Niilo Visapää

text: Visapää pääsi ylioppilaaksi 1922 ja hän suoritti Helsingin yliopistossa teologian erotutkinnon 1926 sekä valmistui teologian kandidaatiksi 1929.


title: Niilo Visapää

text: Visapää toimi Kotkan lyseon uskonnon ja filosofian alkeiden vanhempana lehtorina 1929–1935, Helsingin eteläisen seurakunnan virallisena apulaisena 1936–1944 ja Mannerheimin Lastensuojeluliiton sotaorpotoiminnan johtajana 1944–1946. Hän oli Helsingin suomalaisessa normaalilyseossa uskonnon, sielutieteen ja filosofian vanhempana lehtorina 1947–1969, yliopettajana 1969–1971 sekä rehtorina 1968–1971. Hän oli myös koulun kirjastonhoitajana 1948–1969. Visapää oli lisäksi kouluhallituksessa tilapäisenä tarkastajana 1950 ja 1952 sekä vt. kouluneuvoksena 1943, 1950–1953 ja 1955–1957. Hän sai kouluneuvoksen arvonimen 1965.


title: Niilo Visapää

text: Visapää oli naimisissa vuodesta 1939 kirjailija Sinikka Kallio-Visapään kanssa.


title: Morgan Uceny

text: Morgan Uceny (s. 10. maaliskuuta 1985) on yhdysvaltalainen keskimatkojen juoksija, jonka päämatka on 1500 metriä.


title: Morgan Uceny

text: Uceny voitti 1 500 metrin Timanttiliigan kokonaiskilpailun vuonna 2011. Hän voitti seitsemästä osakilpailusta kolme. Uceny juoksi 1 500 metrillä myös kauden 2011 kärkituloksen maailmassa 4.00,06. Se on myös hänen ennätyksensä.


title: Morgan Uceny

text: Uceny pääsi Daegun MM-kilpailujen loppukilpailuun 2011 ollen yksi kilpailun suosikeista, mutta kaatui ennen viimeisen kierroksen alkua, kun hän kompastui maahan kaatuneeseen Hellen Obiriin. Hän juoksi kuitenkin maaliin ollen alkuperäisissä tuloksissa kymmenes. Nataliya Tobiaksen kärähtäessä testosteronista nousi Uceny lopputuloksissa yhdeksänneksi.


title: Morgan Uceny

text: Lontoon olympialaisissa 2012 Ucenylla oli jälleen epäonnea loppukilpailussa, kun hän kompastui viimeisen kierroksen alussa Ekaterina Kostetskayan jalkaan ja kaatui niin rajusti, että joutui keskeyttämään kilpailun.


title: Ford V8

text: Ford V8 on Fordin vuosina 1932–1940 valmistama automalli. Ford V8 esiteltiin maaliskuun lopussa 1932. Tuolloin halvin Ford V8 katottomalla 18 Roadster-korilla maksoi Yhdysvalloissa 460 dollaria. Ford V8 osoittautui aluksi niin suosituksi malliksi, että autoja ei ehditty valmistaa kysyntää vastaavaksi. Suomessa Ford V8 esiteltiin kesäkuun 1932 alussa ja myynti alkoi saman vuoden lopussa. Fordin markkinaosuus Suomen automarkkinoilla vuonna 1932 oli jopa 60 prosenttia.


title: Ford V8

text:
Vuonna 1920 Fordin perustaja Henry Ford antoi määräyksen 8- ja 12-sylinterisen moottorin suunnittelusta. V8-mallia saatiin kuitenkin odottaa pitkään, sillä T-malli oli yhä suosittu Yhdysvaltain automarkkinoilla. Fordin myynti kuitenkin laski vuosikymmenen kuluessa, koska pahimmat kilpailijat olivat teknisesti edellä eikä Ford kehittänyt mallistoaan tarpeeksi. Alentuneen myynnin vuoksi tehdas tuotti tappiota vuosina 1927 ja 1928, mutta ison kassansa ansiosta tehdas ei joutunut rahoitusongelmiin. Piirimyyjiä työllistivät paljon myydyn T-Fordin huoltotyöt.
Lopulta Ford sai V8-mallinsa valmiiksi 1932. Uudessa V8:ssa oli sivuventtiilit ja sylinteriryhmät olivat 90° kulmassa toisiinsa nähden. Vuoden 1932 V8-mallin ongelmana oli jäähdyttimen liiallinen kuumeneminen kuumissa sääoloissa. Tehdas korjasi teknisiä ongelmia, joskin vesipumpun V8-moottori sai vasta vuonna 1937. Ajan myötä V8-moottorista tuli luotettava lujan kampikoneistonsa ja yksinkertaisen rakenteensa ansiosta.


title: Ford V8

text:
Ensimmäisen 1932 vuosimallin V8:n teho oli 48,5 kW (65 hv, tehonormi ei tiedossa). Moottorin iskutilavuus oli 3 621 cm³. Suurin vääntömomentti oli 176 Nm (130 lbft). Avomalli Roadster painoi 1 090 kiloa. Huippunopeus oli 121 km/h ja kiihtyvyys 0–100 km/h 16,8 sekuntia. Vuosien 1932–1934 malleja valmistettiin noin miljoona kappaletta.
Vuosimallin 1933 kori muotoiltiin uudelleen ja akseliväli piteni 284 senttiin. Teho nousi 82 hevosvoimaan (61 kW) ja seuraavana vuonna 85 hevosvoimaan (63 kW). Suhteellisen kevyen korinsa ja V8-moottorinsa ansiosta Ford V8 oli 1930-luvun parhaita kiihtyjiä tavallisten autojen luokassa. Vaihteita oli kolme, joista 2–3 synkronoituja ja ykkönen synkronoimaton. Tyypillinen kulutus oli 9–12 litraa / 100 km. Etujousituksena oli poikittainen lehtijousi ja jäykkä etuakseli.


title: Ford V8

text: Vuonna 1935 Ford esitteli pienemmän V8-moottorin iskutilavuudeltaan 2 227 cm³. Sen teho oli 45 kW (60 hv). Sitä valmistettiin pitkään, Ranskassa vielä vuonna 1960 Vedette-mallissa oli sama moottori. Nestejarrut V8-malli sai vuonna 1939.


title: Ford V8

text: Yhdysvaltain lisäksi Ford V8-mallia valmistettiin kahdeksassa muussa maassa, lisäksi V8-mallin kokoonpanoa oli 24 maassa.


title: Ervin Zukanović

text: Ervin Zukanović (s. 11. helmikuuta 1987 Sarajevo) on bosnialainen jalkapalloilija, pelipaikaltaan puolustaja. Hän on edustanut AS Romaa tammikuusta 2016 lähtien.


title: Ervin Zukanović

text: Hän aloitti uransa vuonna 1993 TSV Neussissa. Vuonna 1998 hän siirtyi FK Bubamaraan. Vuonna 2005 hän siirtyi Željezničar Sarajevoon ja vuonna 2006 Austria Lustenaun reservijoukkueeseen. Vuonna 2007 hän pelasi Velež Mostarissa. Vuoden 2008 hän aloitti FC Sulzbergissa ja heinäkuussa samana vuonna hän siirtyi KFC Uerdingen 05:een. Tammikuussa 2009 hän siirtyi FCV Dender EH:iin. Kesäkuussa 2010 hän siirtyi KAS Eupeniin, tehden kolmen vuoden sopimuksen belgialaisseuran kanssa. Kesällä 2011 hän siirtyi KV Kortrijkiin. Joulukuussa 2012 hän teki neljän ja puolen vuoden sopimuksen KAA Gentin kanssa. Kesäkuussa 2014 hän siirtyi Chievo Veronaan lainalle. Heinäkuussa 2015 hän siirtyi UC Sampdoriaan. Tammikuussa 2016 hän siirtyi lainalle AS Romaan.


title: Ervin Zukanović

text: Bosnian maajoukkuedebyyttinsä han teki 16. lokakuuta 2012 Liettuaa vastaan.


title: Ervin Zukanović

text: Hän on naimisissa Eminan kanssa ja heillä on poika Armin.


title: Hempukka ja hunsvotti

text: Hempukka ja hunsvotti ("The Duchess and the Dirtwater Fox") on yhdysvaltalainen romanttinen lännenkomedia vuodelta 1976. Sen on ohjannut Melvin Frank ja sen pääosia näyttelevät Goldie Hawn ja George Segal. Ohjaaja Frank teki myös elokuvan käsikirjoituksen yhdessä Barry Sandlerin ja Jack Rosen kanssa.


title: Hempukka ja hunsvotti

text: Tanssityttö Duchess (Hawn) ryöstää uhkapeluri Dirtwater Foxin (Segal) pankkirosvoilta huijaaman rahaläjän. Fox lähtee tytön perään, ja rosvot jahtaavat puolestaan miestä. Duchess ja tyttö saavat kyydin Salt Lake Cityyn mormoniseurueen mukana. Matkalla sattuu monia kommelluksia.


title: Hempukka ja hunsvotti

text: Goldie Hawn oli roolistaan Golden Globe -ehdokkaana.


title: Hempukka ja hunsvotti

text: "Video-oppaassa" vuodelta 1995 Sam Inkinen kiteytti elokuvan tarjoavan ”epäinnostavia farssiaskeleita” ja antoi elokuvan Suomessa julkaistulle VHS-kasettiversiolle yhden tähden viidestä, mikä teoksen mukaan vastaa sanallista arviota ”huono”.


title: Kikurinjärvi

text: Kikurinjärvi on Pirkanmaalla Urjalan Honkolassa sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Tarpianjoen valuma-alueeseen. Kikurinjärvi on osa Lumijoen valuma-aluetta.


title: Kikurinjärvi

text: Järven pinta-ala on 57 hehtaaria ja sen vedenpinnan korkeus on 115,2 metriä meren pinnan yläpuolella. Järvi on 1,6 kilometriä pitkä, 700 metriä leveä ja sen rantaviivan pituus on 4,9 kilometriä. Se sijaitsee noin 10 kilometriä Urjalan kirkonkylästä pohjoiseen.


title: Kikurinjärvi

text: Rannat ovat metsäistä moreenimaastoa, jota ympäröi joitakin pieniä peltopalstoja. Asutus on harvaa, mutta rannoille on rakennettu toistakymmentä vapaa-ajan asuntoa. Järvessä on kaksi vierekkäistä luotoa, joista toinen on asuttu ja yhdistetty toiseen.


title: Kikurinjärvi

text: Järven itärantaan laskee kymmenen metsäojaa, joista kaksi merkittävintä ovat etelärantaan laskeva Kuurikaisen suo-ojien johto-oja ja Niitoksen läpi valuva pelto-oja. Järven eteläpäässä on Iisakinlähde-niminen lähde.


title: Kikurinjärvi

text: Järven laskuoja Kikurinoja lähtee järven itärannasta ja se yhtyy viiden kilometrin päässä pohjoisessa ohittavaan Riehunojaan, joka jatkaa Laadunjärven ja Lumijärven jälkeen Lumijokena. Lumijoki yhtyy Tarpianjokeen ennen Jalantia, joka laskee Vanajaveden Jumuseen. Sen eteläpään ohitse kulkee Halkivahantie ja pohjoispäässä on Kikurin kulmakunta.


title: Kikurinjärvi

text: Se on erittäin rehevöitynyt, vedenväri on ruskea ja vesi on melko hapanta (pH 5,9).


title: Onvest

text: Onvest Oy on merkittävä suomalainen perheyritys, joka on perustettu vuonna 1997, mutta sen historia ulottuu yli sadan vuoden taakse. Yhtiön ja sen edeltäjien omistus on säilynyt koko ajan saman perheen piirissä.


title: Onvest

text: Onvestin omistuksiin kuuluu kiinteistöomistuksia ja terästukkuri Feon Oy, minkä lisäksi se hallinnoi merkittävää sijoitusvarallisuutta. Yhtiön omistajia ovat Marja Toivanen sekä Maria Toivanen-Warras.


title: Onvest

text: Onninen Oy perustettiin vuonna 1913 Turussa, kun liikemies Alfred Onninen päätti ryhtyä vesijohtoalan urakoitsijaksi. Liiketoiminta laajeni asennustoiminnasta LV-tukkukauppaan 1920-luvulla. Vuonna 1927 yhtiörakennetta uudistettiin ja syntyi "Vesijohtoliike Onninen Oy". Samaan aikaan liiketoiminnan painopiste siirtyi Helsinkiin. Jo 1930-luvulla tukkukauppa kasvoi liiketoiminnaltaan suuremmaksi kuin vesijohtojen asennustoiminta. Sotien jälkeen 1940-luvulla Onninen ryhtyi rakentamaan valtakunnallista toimipaikkaverkkoa. Kesäkuussa 2016 Onvest Oy myi Onninen Oy:n koko osakekannan Kesko Oyj:lle.


title: Onvest

text: Huhtikuussa 2018 Onvest Oy:n liiketoiminta jakautui kahteen perustettavaan yhtiöön. Maarit Toivasen ja hänen lastensa omistaman perustetun yhtiön nimi on Conficap Oy. Marja Toivasen ja Maria Toivanen-Warraksen omistaman perustetun yhtiön nimi on Onvest Oy.


title: Onvest

text: Conficapin omistukseen siirtyivät talotekniikkayhtiö Are, sijoitusliiketoiminta, osa kiinteistöliiketoiminnasta sekä huomattavat likvidit varat. Onvestin omistukseen siirtyi valtaosa puretun Onvestin kiinteistöomistuksista, terästukkuri Feon sekä merkittävä sijoitusvarallisuus.


title: Onvest

text: Jakautunut Onvest Oy purkautui järjestelyssä.


title: Katkuinen kuoleman tie

text: Katkuinen kuoleman tie ("The Way to Dusty Death") on Alistair MacLeanin samannimiseen kirjaan perustuva televisioelokuva vuodelta 1996. Elokuvan on ohjannut Geoffrey Reeve ja käsikirjoittanut Paul Wheeler. Elokuvan ainoa tähtinäyttelijä oli Linda Hamilton.


title: Katkuinen kuoleman tie

text: Elokuva kertoo Coronado-nimisestä kilpa-tallista ja sen ympärillä tapahtuvasta vehkeilystä.


title: Nicholas Monsarrat

text: Nicholas John Turney Monsarrat (22. maaliskuuta 1910 – 8. elokuuta 1979), komentajakapteeni, oli brittiläinen kirjailija. Nykyisin hänet tunnetaan merikertomuksista, joista tunnetuimpiin kuuluvat "Julma meri" (1951) ja "Three Corvettes" (1942–1945), mutta kansainvälisesti hänen tunnetuimpia romaanejaan ovat "Heimo, joka menetti päällikkönsä" ja sen jatko "Richer Than All His Tribe".


title: Nicholas Monsarrat

text: Liverpoolissa syntyneen Monsarratin vanhemmat olivat Keith Waldegrave ja Marguerite Turney Waldegrave. Monsarrat opiskeli Winchester Collegessa ja Cambridgen Trinity Collegessa. Hänen aikomuksenaan oli suuntautua lakialalle, mutta kiinnostus siihen hiipui, ja hän ryhtyi sen sijaan kirjoittamaan. Hän muutti Lontooseen ja hankki elantonsa kirjoittamalla juttuja lehtiin. Samaan aikaan hän kirjoitti neljä romaania ja näytelmän viiden vuoden aikana (1934–1939). Omaelämäkerrassaan hän toteaa, että vuonna 1931 sattunut Invergordonin laivastokapina herätti collegen jälkeen hänen kiinnostuksensa politiikkaan sekä sosiaalisiin ja talouskysymyksiin.


title: Nicholas Monsarrat

text: Monsarrat palveli pasifismistaan huolimatta toisessa maailmansodassa, aluksi ensiapujoukoissa ja sitten laivastossa vapaaehtoisena. Elinikäinen rakkaus purjehtimiseen loi hänelle edellytykset meriupseerin tehtävään, ja hän palveli pienillä sotalaivoilla, jotka saattoivat saattueita ja suojasivat niitä vihollisen hyökkäykseltä. Monsarrat oli sodan päättyessä fregatin päällikkö ja hyödynsi sodan aikaisia kokemuksiaan sodan jälkeen kirjoittamissaan merikertomuksissa. Monsarrat väittää nähneensä sodan aikana aavelaiva "Lentävän hollantilaisen" Tyynellämerellä lähellä sitä paikkaa, missä nuori kuningas Yrjö V oli kertonut nähneensä sen 1881.


title: Nicholas Monsarrat

text: Monsarrat erosi merivoimien palveluksesta 1946 ja siirtyi diplomaattitehtäviin. Hän sai määräyksen ensin Johannesburgiin Etelä-Afrikkaan, sitten 1953 Ottawaan Kanadaan. Hän ryhtyi jälleen kirjoittamaan täysipäiväisesti 1959, jolloin hän asettui ensin asumaan Guernseyyn Kanaalisaarille, myöhemmin Gozon saarelle Maltaan.


title: Nicholas Monsarrat

text: Montsarratin omaelämäkerta koostuu kahdesta teoksesta: "Life is a Four Letter Word: Breaking In" (1966) ja "Life is a Four Letter Word: Breaking Out" (1970).


title: Nicholas Monsarrat

text: Nicholas Monsarrat haudattiin merelle.


title: Fredrik Julius Lindström

text: Fredrik Julius Lindström (28. heinäkuuta 1873 Tampere – 8. elokuuta 1924 Savonlinna) oli suomalainen filosofian tohtori ja lyseon lehtori. Hän kirjoitti useita teoksia kuvaamataiteista ja taidehistoriasta.


title: Fredrik Julius Lindström

text: Lindströmin vanhemmat olivat ajuri Erik Johan Lindström ja Amanda Gustava Söderlund. Hän pääsi ylioppilaaksi Tampereen lyseosta 1893 ja valmistui Helsingin yliopistosta filosofian kandidaatiksi 1897, maisteriksi 1900 sekä lisensiaatiksi ja tohtoriksi 1914.


title: Fredrik Julius Lindström

text: Lindström toimi Helsingin lyseossa tuntiopettajana 1898–1905 ja sitten vuodesta 1905 alkaen saksan ja suomen ylimääräisenä nuorempana lehtorina.


title: Fredrik Julius Lindström

text: Lindström oli naimisissa vuodesta 1899 Fanny Ulrika Sederholmin kanssa. Heidän tyttäriään olivat taidehistorioitsija ja Ateneumin intendentti Aune Lindström ja kirjallisuudentutkija, lehtori Irja Maliniemi.


title: Fredrik Julius Lindström

text: Nimellä "Fredr. J. Lindström":


title: Alex Pritchard

text: Alex David Pritchard (s. 3. toukokuuta 1993 Orsett) on englantilainen jalkapalloilija, pelipaikaltaan hyökkäävä keskikenttäpelaaja tai laitalinkki. Hän edustaa Englannin Mestaruussarjassa pelaavaa Norwich Citya.


title: Alex Pritchard

text: Pritchard aloitti jalkapallon West Ham Unitedin akatemiassa. Hän siirtyi Tottenhamin juniorijoukkueeseen kesäkuussa 2009. Aikuisurallaan Pritchard on edustanut lainalla Peterboroughia, Swindonia ja Brentfordia. Kaudella 2014–2015 Pritchard nosti omaa tekemistään uudelle tasolle. Hän teki Brentfordin riveissä kauden aikana 12 maalia ja valittiin Mestaruussarjan tähdistöön kauden päätteeksi.


title: Alex Pritchard

text: Kauden 2015–2016 Pritchard aloitti Tottenhamin riveissä. Hänet vuokrattiin tammikuun siirtoikkunassa loppukauden pituisella lainasopimuksella West Bromwichiin.


title: Alex Pritchard

text: Elokuussa 2016 Pritchard siirtyi Norwichiin kirjoittaen nelivuotisen sopimuksen.


title: Kalevi Rikkinen

text: Kalevi Vilho Rikkinen (s. 14. toukokuuta 1936 Pietarsaari) on suomalainen maantieteilijä ja Helsingin yliopiston kulttuurimaantieteen emeritusprofessori.


title: Kalevi Rikkinen

text: Rikkisen vanhemmat olivat ratavartija Vilho Rikkinen ja rautatieläinen Helmi Maria Mäkitalo. Hän pääsi ylioppilaaksi 1956 ja valmistui Helsingin yliopistosta filosofian kandidaatiksi 1961, lisensiaatiksi 1962 ja tohtoriksi 1966.


title: Kalevi Rikkinen

text: Rikkinen toimi Helsingin yliopistossa assistenttina 1960–1964, dosenttina 1968–1970, apulaisprofessorina 1970–1973, vt. professorina 1971–1972 sekä vuodesta 1973 alkaen kulttuurimaantieteen professorina sekä maantieteen laitoksen esimiehenä vuodesta 1974. Rikkinen oli lisäksi Kustannus Oy Otavan maantieteilijänä 1960–1964 sekä valtion luonnontieteellisen toimikunnan tutkimusassistenttina 1964–1967 ja vt. nuorempana tutkijana 1967–1969. Rikkinen jäi professorin virasta eläkkeelle 1999.


title: Kalevi Rikkinen

text: Rikkinen on ollut naimisissa vuodesta 1960 alkaen Helsingin yliopiston maantieteen didaktiikan emeritaprofessori Hannele Rikkisen, o. s. Iso-Ahola kanssa. Helsingin yliopiston kasvitieteen professori Jouko Rikkinen on heidän poikansa.


title: Kalevi Rikkinen

text: Rikkinen toimi Filosofisen tiedekunnan promootiossa promoottorina vuonna 1997. Vuosina 1976-1985 hän toimi Eteläpohjalaisen osakunnan inspehtorina.


title: Ratamestari

text: Ratamestari oli alempi rautatievirkamies joka johti tietyn rataosuuden ylläpito- ja kunnostustöitä sekä toimi rataosuuden ratavartijoiden esimiehenä. Ratainsinööri oli puolestaan ratamestarin esimies.


title: Ratamestari

text: Ratamestarilla oli virka-asunto vastuullaan olevan rataosuuden varrella.


title: J. A. Wecksell

text: Johan (Juho, Hannes) August Wecksell (18. heinäkuuta 1879 Jämijärvi – 5. helmikuuta 1958 Helsinki) oli suomalainen tietosanakirjatoimittaja, suomentaja ja opettaja.


title: J. A. Wecksell

text: Wecksellin vanhemmat olivat kirkkoherra Hugo Waldemar Wecksell (1847–1910) ja Hulda Augusta Heikel (1853–1926). Hän pääsi ylioppilaaksi 1898 Helsingin suomalaisesta normaalilyseosta ja valmistui Helsingin yliopistosta filosofian kandidaatiksi 1905.


title: J. A. Wecksell

text: Wecksell toimitti tietosanakirjoja ja hakuteoksia sekä oli myös näiden teosten toimitussihteerinä. Hän oli lisäksi luonnonhistorian opettajana eri oppilaitoksissa kuten Lepaan puutarhaopistossa. Wecksell oli toimittamassa muun muassa 1909–1922 julkaistua Tietosanakirjaa, Otavan Isoa Tietosanakirjaa, Pientä Tietosanakirjaa, Aikalaiskirjaa ja "Maamiehen käsikirjaa".


title: J. A. Wecksell

text: Wecksell oli Tyrvännön kunnanvaltuuston puheenjohtajana ja Vanamo-seuran varapuheenjohtaja 1923-1924.


title: J. A. Wecksell

text: Wecksell oli naimisissa 1910–1948 filosofian maisteri Laura Lydia Lovisa Högmanin (k. 1948) kanssa. Kirjailija ja runoilija Josef Julius Wecksell oli J. A. Wecksellin setä.


title: Samppanjaa ja syrjähyppyjä

text: Samppanjaa ja syrjähyppyjä ("A Touch of Class") on brittiläinen romanttinen komedia vuodelta 1973. Sen on ohjannut Melvin Frank, joka myös laati elokuvan käsikirjoituksen yhdessä Jack Rosen kanssa. Elokuvan pääosia näyttelevät George Segal ja Glenda Jackson, joka voitti roolistaan Oscarin.


title: Samppanjaa ja syrjähyppyjä

text: Lontoossa asuva amerikkalainen, vakuutusalalla työskentelevä Steve Blackburn (Segal) on naimisissa ja hänellä on kaksi lasta. Muotisuunnittelija Vickie Allessio (Jackson) on hiljattain eronnut kahden lapsen äiti. Steve ja Vickie törmäävät yhä useammin toisiinsa hoitaessaan arkisia asioitaan Lontoossa. Steve on vaimolleen uskoton tämän ollessa matkoilla, kuten juuri nyt kun vaimo on käymässä vanhempiensa luona Yhdysvalloissa. Vickie on valmis pieneen seikkailuun Steven kanssa, kunhan se hoidetaan tyylillä eikä missään halvoissa motelleissa. Steve houkuttelee Vickien mukaan työmatkalleen Malagaan ja sen jälkeen yhteiselle lomaviikolle Marbellaan. Asiat eivät kuitenkaan järjesty aivan yksinkertaisesti.


title: Samppanjaa ja syrjähyppyjä

text: Glenda Jackson sai roolistaan parhaan naispääosan Oscar-palkinnon, ja elokuva tuotti viisi muutakin Oscar-ehdokkuutta. Jackson ja Segal saivat molemmat rooleistaan Golden Globe -palkinnon.


title: Moulvibazarin piirikunta

text: Moulvibazarin piirikunta () on yksi Bangladeshin koillisosassa sijaitsevan Sylhetin alueen neljästä piirikunnasta. Piirikunnan keskus Mouvlibazar (56 537 as., 2011). Piirikunnan pinta-ala on 2 799 neliökilometriä ja väkiluku 1 919 062 (VL 2011).


title: Moulvibazarin piirikunta

text: Piirikunnan naapureina ovat lännessä Habiganjin ja pohjoisessa Sylhetin piirikunta sekä idässä Intian Assamin ja etelässä Tripuran osavaltio.


title: Moulvibazarin piirikunta

text:
Piirikunta jakautuu paikallistasolla seitsemään upazilaksi kutsuttuun osaan.
Piirikunta on viljelyalaltaan ja tuotantomäärältään Bangladeshin tärkein teealue.


title: Georg Pimenoff

text: Georg Pimenoff (15. huhtikuuta 1895 Tervakoski – 8. toukokuuta 1955 Helsinki) oli suomalainen kielenkääntäjä, joka tunnetaan vuonna 1942 julkaistun ensimmäisen suomenkielisen Koraanin kääntäjänä.


title: Georg Pimenoff

text: Tervakoskella syntyneen Pimenoffin isä oli kotoisin Vienan Karjalasta. Vuonna 1904 hän aloitti opinnot Helsingin venäjänkielisessä Aleksanterin kimnaasissa ja toimi myöhemmin opiskeluaikoinaan myös kotiopettajana. Vuonna 1913 Pimenoff valmistui Pietarin valtionyliopiston lakitieteellisestä tiedekunnasta, jonka jälkeen hän työskenteli kääntäjänä ja kieltenopettajana. Pimenoff hallitsi suomen ja venäjän lisäksi myös ruotsin, englannin, saksan ja ranskan kielet sekä myös jonkin verran tanskaa, italiaa, latinaa ja esperantoa. Vuodesta 1927 lähtien Pimenoff toimi Britannian ja ulkomaiden raamattuseuran (British and Foreign Bible Society) Suomen-osaston johtajana sekä myöhemmin vielä Suomen Pipliaseuran toiminnanjohtajana. Vaikka hän oli itse ortodoksi, oli Pimenoff kiinnostunut myös itämaista uskonnoista, joogasta ja teosofiasta sekä muun muassa Freudin ja Jungin ajatuksista.


title: Georg Pimenoff

text: Jatkosodan aikana Pimenoff toimitti Raamattuja Suomessa olleille neuvostoliittolaisille sotavangeille ja järkyttyi vankileirien huonoista olosuhteista. Hän laati asian vuoksi kirjelmän Kansainväliselle Punaiselle Ristille, jota viranomaiset kuitenkin pitivät valtion turvallisuuden vaarantamisena. Vuonna 1942 Pimenoff tuomittiin kolmen vuoden vankeusrangaistukseen, josta hän vapautui hieman ennen sodan päättymistä kesällä 1944.


title: Georg Pimenoff

text: Pimenoffin suomentama Koraani ilmestyi vuonna 1942 turkkilaissyntyisen tamperelaisen kauppiaan Zinetullah Ahsen Bören kustantamana. Ajatuksen teoksen kääntämisestä esitti ensimmäisenä liikemies Rafael Haarla jo vuonna 1931. Ahsen Böre valitsi kääntäjäksi ystävänsä Pimenoffin, joka oli aikaisemmin suomentanut myös hänen kustantamansa englantilaisen lordi Headleyn kirjan "Heräämiseni islamiin". Pimenoff aloitti työn lopulta vuonna 1936, mutta arabiaa taitamattomana hän joutui tekemään käännöksen Koraanin englanninkielisestä laitoksesta. Koska Pimenoff oli kristitty, ei Ahsen Böre uskaltanut lisätä teokseen hänen nimeään, vaan se julkaistiin anonyymin suomentajan käännöksenä.


title: Georg Pimenoff

text: Georg Pimenoffin tytär on kirjailija Veronica Pimenoff.


title: Suoniemen rautatieasema

text: Suoniemen rautatieasema (lyh. Snm) on nykyisin junakohtauspaikkana toimiva rautatieliikennepaikka Tampere–Pori-radalla Nokian kaupungissa entisen Suoniemen kunnan alueella.


title: Suoniemen rautatieasema

text: Suoniemen rautatieasema on yksi Porin radan alkuperäisistä liikennepaikoista. Se avattiin laiturivaihteena silloisen Suoniemen kunnan luoteiskulmalle Urmian kylään junaliikenteen alkaessa vuonna 1895. Paikalle johti kylätie Karkun ja Nokian väliseltä maantieltä Mouhijärven puolelta ja Suoniemen kirkko sijaitsi vastapäätä liikennepaikkaa Kuloveden etelärannalla. Paikalla oli aluksi vain odotussuoja, kunnes vuonna 1904 valmistuivat Bruno Granholmin suunnittelema Platformskjul I -tyyppinen laiturirakennus ja tavarasuoja. Samalla rakennettiin sivuraide. Alkuperäinen liikennepaikkarakennus korvattiin Thure Hellströmin suunnittelemalla uudella asemarakennuksella vuonna 1937.


title: Suoniemen rautatieasema

text: Suoniemen rautatieaseman sijainti oli varsin syrjäinen ja se palveli käytännössä vain vähäistä kyläasutusta. Paikalta oli usean kilometrin päässä sijaitsevaan Suoniemen kunnan keskustaajamaan Siuroon vain ratayhteys. Suoniemen kunnan pohjois- ja eteläosien välillä ei ollut Kuloveden yli lainkaan maaliikenneyhteyttä. Suoniemen asema muutettiin miehittämättömäksi liikennepaikaksi vuonna 1970 ja seisakkeeksi tavaraliikenteen loppuessa vuonna 1973. Henkilöliikenne lopetettiin ja liikennepaikka lakkautettiin vuonna 1989. Myös asemarakennus on sittemmin purettu. Suoniemi-niminen junakohtauspaikka otettiin käyttöön noin 400 metrin päässä suljetulta asemalta vuonna 1999. Suoniemen kunta lakkautettiin ja liitettiin Nokian kaupunkiin vuoden 1973 alussa.


title: Suoniemen rautatieasema

text: Suoniemen aseman läheisyydessä sijaitsivat Myrrän ja Aatamin seisakkeet, edellinen kilometrin päässä asemalta Tampereen suuntaan, jälkimmäinen saman verran Porin suuntaan.


title: Propionyylikloridi

text: Propionyylikloridi eli propanoyylikloridi (CHClO) on happoklorideihin kuuluva orgaaninen yhdiste ja propaanihapon johdannainen. Yhdistettä käytetään orgaanisissa synteeseissä.


title: Propionyylikloridi

text: Huoneenlämpötilassa propionyylikloridi on väritöntä nestettä ja sillä on erittäin voimakas pistävä haju. Yhdiste liukenee orgaanisiin liuottimiin kuten dietyylieetteriin. Propionyylikloridi reagoi hyvin kiivaasti veden kanssa hydrolysoituen propaanihapoksi. Yhdiste reagoi voimakkaasti myös alkoholien kanssa propionaattiestereiksi ja amiinien kanssa propanamidijohdannaisiksi. Kuumennettaessa yhdistettä propaanihapon kanssa muodostuu propaanihappoanhydridiä. Kuumennettaessa propionyylikloridia emästen kuten di-isopropyylietyyliamiinin kanssa muodostuu metyyliketeeniä.


title: Propionyylikloridi

text: Propionyylikloridia voidaan valmistaa propaanihaposta klooraamalla sitä, tionyylikloridin, fosgeenin tai fosforipentakloridin avulla. Käytettäessä klooraavana reagenssina kahta ensin mainittua on prosessissa lisäksi katalyytteinä dialkyyliformamideja. Muodostuva tuote puhdistetaan tislaamalla.


title: Propionyylikloridi

text: Propionyylikloridia käytetään sen suuren reaktiivisuuden vuoksi propionaattiestereiden ja propionamidien valmistamiseen. Lisäksi siitä voidaan valmistaa 2-klooripropionyylikloridia, propaanihappoanhydridiä ja yhdiste reagoi aromaattisten yhdisteiden kanssa Friedel–Crafts-asyloinnilla: esimerkiksi reaktiossa bentseenin kanssa muodostuu propiofenonia.


title: Matt Targett

text: Matt Targett voi viitata seuraaviin henkilöihin:


title: RN Etna (1885)

text: RN Etna () oli Italian kuninkaallisen laivaston vuonna 1885 vesillelaskettu Etna-luokan panssarikansiristeilijä.


title: RN Etna (1885)

text: Carlo Vignan suunnittelema alus tilattiin Castellammare di Stabiasta Regio Cantiere di Castellammare di Stabialta, jossa köli laskettiin 19. tammikuuta 1884. Alus laskettiin vesille 26. syyskuuta 1885 ja liitettiin laivastoon 2. joulukuuta 1887.


title: RN Etna (1885)

text: Vuonna 1900 aluksen aseistukseksi muutettiin kaksi kymmenen tuuman 30 pituuskaliiperin, kuusi kuuden tuuman 32 pituuskaliiperin, yksi 75 millimetrin, viisi 57 millimetrin 40 pituuskaliiperin, viisi 37 millimetrin 20 pituuskaliiperin ja yksi 37 millimetrin revolveritykki. Näiden lisäksi alukselle asennettiin kaksi konekivääriä ja neljä neljäntoista tuuman torpedoputkea. Vuonna 1907 aluksen aseistusta modernisoitiin asentamalla neljä kuuden tuuman 40 pituuskaliiperin, kaksi 4,7 tuuman 40 pituuskaliiperin, kaksi 47 millimetrin 40 pituuskaliiperin, kaksi 37 millimetrin 20 pituuskaliiperin tykkiä, joita täydensi kaksi neljäntoista tuuman torpedoputkea. Alus siirrettiin 1907 koululaivaksi, missä tehtävässä se oli aina syyskuuhun 1914. Ensimmäisessä maailmansodassa alus oli satamaan sijoitettuna esikuntalaivana ja myöhemmin sataman suojausaluksena ja lopulta varastolaivana sekä Tarantoon sijoitetun laivasto-osaston esikuntana. Alus myytiin romutettavaksi 15. toukokuuta 1921.


title: Omar Fraile

text: Omar Fraile Matarranz (s. 17. heinäkuuta 1990 Baracaldo, Baskimaa) on espanjalainen maantiepyöräilijä. Hän aloitti ammattilaisuransa Caja Rural - Seguros RGA -tallissa 2013–2015, edusti Dimension Data -joukkuetta 2016–2017 ja Astana Teamia vuodesta 2018. Hän voitti mäkikirikilpailun Espanjan ympäriajossa 2015 ja 2016. Italian ympäriajossa 2017 hän voitti mäkisessä maastossa ajetun 11. etapin. Hän voitti 14. etapin Ranskan ympäriajossa 2018.


title: Omar Fraile

text: Lähteet: Cycligbase, Cycling Archives, Pro Cycling Stats


title: RN Stromboli (1886)

text: RN Stromboli () oli Italian kuninkaallisen laivaston vuonna 1886 vesillelaskettu Etna-luokan panssarikansiristeilijä.


title: RN Stromboli (1886)

text: Carlo Vignan suunnittelema alus tilattiin Venetsian laivastontelakalta, jossa köli laskettiin 31. elokuuta 1884. Alus laskettiin vesille 4. helmikuuta 1886 ja liitettiin laivastoon 20. maaliskuuta 1888.


title: RN Stromboli (1886)

text: Alus myytiin romutettavaksi vuonna 1911.


title: RN Vesuvio (1886)

text: RN Vesuvio () oli Italian kuninkaallisen laivaston vuonna 1886 vesillelaskettu Etna-luokan panssarikansiristeilijä.


title: RN Vesuvio (1886)

text: Alus tilattiin Livornosta Cantiere navale fratelli Orlandolta, missä köli laskettiin 10. heinäkuuta 1884. Alus laskettiin vesille 21. maaliskuuta 1886 ja se liitettiin laivastoon 16. maaliskuuta 1888.


title: RN Vesuvio (1886)

text: Alus myytiin romutettavaksi vuonna 1915.


title: RN Ettore Fieramosca

text: RN Ettore Fieramosca () oli Italian kuninkaallisen laivaston vuonna 1888 vesillelaskettu Etna-luokan panssarikansiristeilijä.


title: RN Ettore Fieramosca

text: Carlo Vignan suunnittelema alus tilattiin Livornosta Cantiere navale fratelli Orlandolta, missä köli laskettiin 31. joulukuuta 1885. Alus laskettiin vesille 30. elokuuta 1888 ja liitettiin laivastoon 16. marraskuuta 1889.


title: RN Ettore Fieramosca

text: Alus myytiin romutettavaksi 15. heinäkuuta 1909.


title: Caleb Ewan

text: Caleb Ewan (s. 11. heinäkuuta 1994 Sydney) on australialainen maantiepyöräilijä, ajajatyypiltään kirimies. Hän aloitti ammattilaisuransa Orica-GreenEDGE-tallissa syksyllä 2014. Hän edusti samaa joukkuetta, nimeltään sittemmin Mitchelton-Scott, vuoteen 2018. Kaudesta 2019 alkaen hän ajaa Lotto Soudalissa.


title: Caleb Ewan

text: Ewan on kilpaillut myös ratapyöräilyssä, jonka "moniottelussa" eli omniumissa hän voitti nuorten maailmanmestaruuden 2011. Maantieajon MM-kilpailussa hän sai hopeaa junioreiden sarjassa 2012 ja alle 23-vuotiaiden kilpailussa 2014. Ensimmäisen UCI World Tour -tason voittonsa hän saavutti Espanjan ympäriajon 2015 viidennellä etapilla. Hän voitti World Tour -kilpailu EuroEyes Cyclassicsin 2016, kun ensimmäisenä maalilinjan ylittäneen Nacer Bouhannin sijoitusta pudotettiin tuomariston katsottua hänen häirinneen Ewania loppukirissä.


title: Caleb Ewan

text: Lähteet: Cycligbase, Pro Cycling Stats, Cycling Archives


title: Jukajärvi (Juva)

text: Jukajärvi on Etelä-Savossa Juvalla sijaitseva järvi, joka kuuluu Vuoksen vesistöön.


title: Jukajärvi (Juva)

text: Järven pinta-ala on 910 hehtaaria eli 9,1 neliökilometriä. Se on 8,6 kilometriä pitkä ja 2,6 kilometriä leveä. Järven suuri järvenselkä on muuten selväpiirteinen, mutta lounaisrannan 2,7 kilometriä pitkä Kytöniemi suojaa taakseen yhtä pitkän lahden ja luoteispään 1,4 kilometriä pitkä Poikolanniemi jättää länsipuolelle Halsaaren suojaaman Myllylahden. Järven kaakkoispäässä sijaitsee 2,8 kilometriä pitkä kapeneva lahti, jonka pohjoiseen työntyvä laajentumaa kutsutaan Mustalahdeksi. Lahden kapeikko on Kilkalansalmi, joka jää Kilkalanmäen alle ja viereisen Virsikallion molemmilla puolilla sijaitsevat Kilkalanlahti ja Akkalahti.


title: Jukajärvi (Juva)

text: Järvessä on laskettu olevan kuusi saarta. Niiden yhteispinta-ala on 16 hehtaaria, mikä on noin 1,7 % järven kokonaispinta-alasta. Saarista Halsaari, Ukonsaari ja Lehtisaari ovat yli hehtaarin suuruisia, kolme muuta ovat yli aarin kokoisia. Ukonsaari on autio ja rauhoitettu saari.


title: Jukajärvi (Juva)

text: Järvi on luodattu ja siitä on julkaistu syvyyskartat. Sen tilavuus on 36 miljoonaa kuutiometriä eli 0,036 kuutiokilometriä. Järven keskisyvyys on 3,9 metriä ja suurin syvyys on 16,4 metriä. Syvin kohta sijaitsee Ukonsaaren itäpuolella. Etenkin järven pohjoispuoliskossa vuorottelevat alle metrin syvät alueet useiden metrin syvänteiden kanssa. Vasta Ukonsaaren kaakkoispuolella on saaren jatkeen suunnassa sijaitsevan vedenalaisen harjanteen molemmilla puolilla yli viiden metrin laajat syvänteet. Niissä voi vesi paikoin käydä kymmenessä metrissä tai jopa syvemmälläkin. Myös Lehtisaaren länsipuolella on pieni 14 metriä syvä syvänne.


title: Jukajärvi (Juva)

text: Järven rantaviivan pituus on 41 kilometriä, josta saarten rantaviivan yhteispituus on 3,0 kilometriä. Järven rannat ovat muuten alavaa maastoa, mutta Juvan kirkonkylällä oleva mäki jatkuu kaakkoon päin pitkänä drumliinimäkenä, joka erottaa järven Salajärvestä. Drumliinin luoteispäässä sijaitsee Pappilan ylämäki, jonka huippu ulottuu 140 metrin korkeuteen. Vielä korkeampi on Mustalahden rantaan viettävä Juvanmäki, jolla on korkeutta yli 145 metriä merenpinnasta. Rannat ovat pääasiassa metsämaastoa, joita jotkin pellot rikkovat. Järven pohjoisrannoille levittäytyy Juvan kirkonkylän taajama-alue. Järvien välissä on asutusalueita, mutta muualla on asutus haja-asutusta. Järven pohjoisrantaa seuraa valtatie 14, itärantaa seututie 434 ja etelärantaa yhdystie 15163. Yhdystien varressa sijaitsevat Kettulan ja Pattoin kulmakunnat.


title: Jukajärvi (Juva)

text: Järven vedenpinnan korkeus on 99,9 metriä mpy. Järvi on säännöstely siten, että vedenpinnan korkeudeksi on määrätty raja-arvot 99,56 metriä ja 99,96 metriä mpy. Säännöstelypato sijaitsee Polvijoessa luusuan alapuolella.


title: Jukajärvi (Juva)

text: "Juka"-sanan tulkitaan tarkoittavan tietynlaista koskea, johon viittaa myös Juvan kunnan nimi.


title: Jukajärvi (Juva)

text: Järven jäätä käytettiin lentokenttänä toisen maailmansodan aikana.


title: Jukajärvi (Juva)

text: Järvi sijaitsee Vuoksen vesistössä (vesistöaluetunnus 04) Suur-Saimaan alueen (04.1) Kyrsyänjärven–Tuusjärven valuma-alueella (04.17), jonka Jukajärven alueeseen (04.176) järvi kuuluu.


title: Jukajärvi (Juva)

text: Järvi saa pääosan vedestään länsirantaan laskevasta Myllyjoesta, joka tuo Myllyjoen valuma-alueen (04.177) vesiä. Jukajärven alueella on yhdeksän yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Salajärvi (422 ha), johon laskevat Kärmelampi (3 ha) Hiidenlahteen ja Hiisilampi (8 ha) Etelälahteen. Suoraan Jukajärveen laskevat Kuhalampi (31 ha) pohjoispäähän, Sarkanen (44 ha) pohjoispään Suolahteen ja Toiviojärvi (50 ha) Mustalahteen. Pieniä lampia ovat Pattoinlampi (1 ha), Kiipeelampi (3 ha), joka laskee järven kaakkoispäähän ja Kärmelampi (3 ha), joka laskee Toiviojärveen.


title: Jukajärvi (Juva)

text: Vesireitti jatkaa pääsääntöisesti kaakkoon päin aluksi Polvijokea ja sitten Karijokea myöten. Lopuksi se laskee Sulkavalla Pihlajaveteen.


title: RN Vettor Pisani (1896)

text: RN Vettor Pisani () oli Italian kuninkaallisen laivaston vuonna 1898 palvelukseen otettu Vettor Pisani -luokan panssariristeilijä.


title: RN Vettor Pisani (1896)

text: Alus tilattiin Castellammare di Stabiasta Regio Cantiere di Castellammare di Stabialta. Sen köli laskettiin 1. helmikuuta 1892 ja alus laskettiin vesille 23. syyskuuta 1896. Alus liitettiin laivastoon 1. toukokuuta 1898.


title: RN Vettor Pisani (1896)

text: Alus myytiin romutettavaksi 12. kesäkuuta 1920.


title: RN Carlo Alberto

text: RN Carlo Alberto () oli Italian kuninkaallisen laivaston vuonna 1899 palvelukseen otettu Vettor Pisani -luokan panssariristeilijä.


title: RN Carlo Alberto

text: Alus tilattiin La Spezian laivastontelakalta. Sen köli laskettiin 7. joulukuuta 1892 ja alus laskettiin vesille 14. elokuuta 1895. Alus liitettiin laivastoon 1. huhtikuuta 1899.


title: RN Carlo Alberto

text: Alus myytiin romutettavaksi 2. tammikuuta 1920.


title: RN Pisa

text: RN Pisa () oli Italian kuninkaallisen laivaston vuonna 1909 palvelukseen otettu Pisa-luokan panssariristeilijä.


title: RN Pisa

text: Alus tilattiin Livornosta Cantiere navale fratelli Orlandolta. Sen köli laskettiin 20. helmikuuta 1905 ja alus laskettiin vesille 15. syyskuuta 1907. Alus liitettiin laivastoon 1. syyskuuta 1909.


title: RN Pisa

text: Alus poistettiin alusluettelosta 28. huhtikuuta 1937.


title: RN Amalfi

text: RN Amalfi () oli Italian kuninkaallisen laivaston vuonna 1909 palvelukseen otettu Pisa-luokan panssariristeilijä.


title: RN Amalfi

text: Alus tilattiin Sestri Ponentesta Cantieri navali Oderolta. Sen köli laskettiin 24. heinäkuuta 1905 ja alus laskettiin vesille 5. toukokuuta 1908. Alus liitettiin laivastoon 1. syyskuuta 1909.


title: RN Amalfi

text: Alus upotettiin 7. heinäkuuta 1915.


title: Bert-Jan Lindeman

text: Bert-Jan Lideman (s. 16. kesäkuuta 1989 Emmen) on alankomaalainen maantiepyöräilijä.


title: Bert-Jan Lindeman

text: Lindeman aloitti ammattilaisuransa Vacansoleil-DCM-tallissa harjoittelijana syksyllä 2011, ja edusti tallia kauden 2013 loppuun. Seuraavana vuonna hän kilpaili Rabobankin kehitysryhmässä ja NMV Groningen -joukkueessa. Kaudesta 2015 alkaen hän on edustanut UCI World Tour -tasolla kilpailevaa Team LottoNL-Jumbo / Team Jumbo-Vismaa..


title: Bert-Jan Lindeman

text: Lindeman voitti La Alpujarraan päättyneen seitsemännen etapin Espanjan ympäriajossa 2015 yhdeksän sekunnin erolla Ilja Koševoihin.


title: Bert-Jan Lindeman

text: Lähteet: Pro Cycling Stats, Cycling Archives


title: RN San Giorgio

text: RN San Giorgio () oli Italian kuninkaallisen laivaston vuonna 1910 palvelukseen otettu San Giorgio -luokan panssariristeilijä.


title: RN San Giorgio

text: Alus tilattiin Castellammare di Stabiasta Regio Cantiere di Castellammare di Stabialta. Sen köli laskettiin 4. heinäkuuta 1905 ja alus laskettiin vesille 27. heinäkuuta 1908. Alus liitettiin laivastoon 1. heinäkuuta 1910.


title: RN San Giorgio

text: Aluksen miehistö upotti aluksensa 22. tammikuuta 1941 ja se poistettiin alusluettelosta 18. lokakuuta 1946.


title: RN San Marco

text: RN San Marco () oli Italian kuninkaallisen laivaston vuonna 1911 palvelukseen otettu San Giorgio -luokan panssariristeilijä.


title: RN San Marco

text: Alus tilattiin Castellammare di Stabiasta Regio Cantiere di Castellammare di Stabialta. Sen köli laskettiin 2. tammikuuta 1907 ja alus laskettiin vesille 20. joulukuuta 1908. Alus liitettiin laivastoon 7. helmikuuta 1911.


title: RN San Marco

text: Alus poistettiin alusluettelosta 27. helmikuuta 1947 ja se romutettiin vuonna 1949.


title: Maksim Ramaštšanka

text: Maksim Jurjevitš Ramaštšanka (, łacinkaksi "Maksim Jurjevič Ramaščanka", , ; s. 31. heinäkuuta 1976 Pavlograd, Ukrainan SNT, Neuvostoliitto) ukrainalaissyntyinen on valkovenäläinen jalkapalloilija. Hän edustaa Venäjän jalkapalloliigassa pelaavaa Himkiä ja on pelipaikaltaan keskikenttäpelaaja.


title: Maksim Ramaštšanka

text: Hänen on nuorempi veljensä on jalkapalloilija ja valmentaja Miraslau Ramaštšanka.


title: Yleisurheilun Afrikan-mestaruuskilpailut 2012

text: Vuoden 2012 yleisurheilun Afrikan-mestaruuskilpailut käytiin 27. kesäkuuta – 1. heinäkuuta Porto-Novossa, Beninissä.


title: Traumapsykoterapia

text:
Traumapsykoterapia on psyykkisten traumojen hoitoon annettua psykologista hoitoa
. Tutkimusnäyttöön perustuvien hoitosuositusten mukaan traumaperäisen stressihäiriön ensisijainen hoito on psykologinen hoito, psykoterapia. Traumakeskeinen kognitiivinen psykoterapia (Patricia Resickin kehittämä kognitivisen prosessoinnin terapia ja Edna Foan kehittämä pitkitetyn altistamisen terapia) erilaisinen terapiamuunnoksineen. Kompleksisen traumaperäisen stressihäiriön hoidossa on Suomessa alettu käyttää persoonallisuuden rakenteellisen dissosiaation mallia (PSD-teoria) hoitoineen. Eri psykoterapiasuuntauksia edustavien on syytä tuntea toisiaan täydentäviä hoitomenetelmiä eli soveltaa tarvittaessa traumapotilaisiin integratiivista terapiaa.


title: Traumapsykoterapia

text: Traumakeskeisen ognitiivisen psykoterapian keskeinen hoitomuoto on keskusteluhoitoon pohjautuva, traumaattisen kokemuksen muistaminen ja tähän liittyvän tunnekokemuksen esiintuominen


title: Traumapsykoterapia

text: Suurin osa traumatisoiville tapahtumille altistuneista toipuu luonnollisesti, mutta pienelle osalle kehittyy traumaperäinen stressihäiriö, Post- Traumatic Stress Disorder, PTSD. Se voidaan tunnistaa kuukauden kuluttua altistumisesta tai viivästynyt PTSD 6b kuukauden kuluttua tai myöhemin. Se on pelkoon pohjautuva häiriö, jossa luonnolliseen toipumiseen kuuluvat ylivireisyys, mieleentunkeutuvuus ja välttely jatkuvat lievittymättä ja vähenemättä ajan kuluessa, aiheuttavat kärsimystä ja heikentävät toimintakykyä.


title: Traumapsykoterapia

text: Toipumista tuetaan psykologisella ensiavulla ja yksilö-, perhe- ja ryhmämuotoisilla kriisi-interventioilla ensimmäisten 1–3 kuukauden aikana. Psykologisen ensiavun tavoitteena on huolehtia traumaattiselle tapahtumalle altistuneiden perustarpeista, kuunnella ja lohduttaa sekä antaa tapahtumaa ja auttamista koskevaa tietoa. Kriisi-interventiot koostuvat monista eri menetelmistä ja niiden tavoitteena on rauhoittaminen, turvallisuuden tunteen vahvistaminen, johonkin kuulumisen tunteen, minä- ja yhteisöpätevyyden ja toivon vahvistaminen. Kriisi-interventiotyön aikana auttajat arvioivat samalla trauman kokeneiden toipumista ja tunnistavat ongelmallisia oireita ja kehittyviä häiriöitä ja ohjaavat häiriön kehittymisen riskissä olevat asiantuntija-arviointiin ja hoitoon.


title: Traumapsykoterapia

text: Tutkimusnäyttöön perustuvien hoitosuositusten mukaan traumaperäisen stressihäiriön ensisijainen hoito on psykologinen, traumakeskeinen kognitiivinen psykoterapia ja EMDR-psykoterapiamenetelmä. Judith Cohenin, Anthony Mannarinon ja Esther Deblingerin kehittämä lasten traumakeskeisen kognitiivisen psykoterapian hoitomalli on manualisoitu ja vaikkakin kognitiivisen käyttäytymisterapian hoito, se on eri viitekehyksiä ja menetelmiä "risteyttävä" strukturoitu lasten ja vanhempien hoito, joka on kestoltaan lyhyt. Hoitomalli sisältää myös traumaattisen surun osan.


title: Traumapsykoterapia

text:
PTSD:stä kärsivien aikuisten hoidossa tunnetuimmat manualisoidut hoitomallit ovat Edna Foan pitkitetyn altistuksen terapia ja Patricia Resickin kognitiivisen prosesoinnin terapia. Francine Shapiron kehittämä EMDR-psykoterapiamenetelmä yhdistää huomion suuntaamisen fyysiseen ärsykkeeseen trauman prosessointiin mielessä. EMDR-menetelmän koulutuksia on järjestetty Suomessa mielenterveysalan ammatti-ihmisille vuodesta 1995. Se oli yhtenä kimmokkeena Suomen ensimmäisen traumapsykoterapeuttikoulutuksen järjestämiselle, joka toteutettiin vuosina 1998–2001. Koulutuksessa oli integratiivinen viitekehys ja yhtenä terapiamenetelmän oli EMDR. Koulutuksen suunnittelija ja alullepanija oli EMDR:n koulutukset Suomeen tuonut Traumaterapiakeskuksen perustaja psykologi, psykoterapeutti Soili Poijula. Sitä ennen Suomen Mielenterveysseuran koulutuskeskus oli järjestänyt Suomessa kriisipsykoterapeuttikoulutusta.
Kansainvälisesti PTSD:n hoito on kognitiivisen psykoterapian valta-aluetta.


title: Traumapsykoterapia

text: Viime vuosina psykoterapeuttikoulutuksiin on Suomessa alettu sisällyttää traumapsykoterapiaosuuksia.


title: Marrakechin elokuvajuhlat

text: Marrakechin elokuvajuhlat () on vuosittaiset elokuvajuhlat, jotka järjestetään Marrakechin kaupungissa Marokossa. Tapahtuma järjestettiin ensimmäisen kerran vuonna 2001. Jaettavia palkintoja ovat muun muassa Étoile d’or/Grand prix, tuomariston valitsema paras elokuva sekä parhaan mies- ja naisnäyttelijän palkinnot. Parhaana miesnäyttelijänä on palkittu suomalaisista vuonna 2007 Tommi Korpela ja vuonna 2008 Eero Aho.


title: Vadelmavenepakolainen (elokuva)

text: Vadelmavenepakolainen (, ) on vuonna 2014 ensi-iltansa saanut elokuva. Elokuva pohjautuu samannimiseen romaaniin, jonka on kirjoittanut Miika Nousiainen. Elokuvan ohjasi Leif Lindblom.


title: Luettelo televisiosarjan Mad Men jaksoista

text: "Mad Men" on yhdysvaltalainen draamasarja, jonka on luonut Matthew Weiner. Sarjaa esitettiin AMC-kanavalla vuosina 2007–2015 yhteensä seitsemän tuotantokauden ja 92 jakson verran. "Mad Men" sijoittuu 1960-luvulle ja keskittyy lahjakkaan mainosmiehen, Don Draperin (Jon Hamm), elämään New Yorkissa. Sarjassa esitellään useita Draperin työtovereita, kuten Peggy Olson (Elisabeth Moss), sihteerinä aloittanut nuori nainen, joka nousee sarjan edetessä tärkeään rooliin; Pete Campbell (Vincent Kartheiser), nuori ja kunnianhimoinen tilin hallinnoija; Joan Harris (o.s. Holloway) (Christina Hendricks), uhkea pääsihteeri ja myöhemmin toimistopäällikkö; sekä Roger Sterling (John Slattery), sarkastinen Sterling Cooper -toimiston pääosakas. Draperin ensimmäinen vaimo Betty Francis (o.s. Hofstadt) (January Jones) saa kolme lasta hänen kanssaan: Sally (Kiernan Shipka), Bobby (Mason Vale Cotton) ja Eugene. Draper menee myöhemmin naimisiin kanadanranskalaisen näyttelijän, Megan Calvet'n, (Jessica Paré) kanssa.


text: "Mad Menin" idea lähti alun perin Matthew Weinerilta, joka kirjoitti sen pilottijakson jo vuonna 2000. Weiner keskittyi "Sopranosiin", jossa hän työskenteli käsikirjoittajana ja alkoi tarjota "Mad Menia" kanaville vasta "Sopranosin" päätyttyä vuonna 2007. Weiner käsikirjoitti sarjan lähes kaikki jaksot ja toimi sen vastaavana tuottajana. Muita vastaavia tuottajia olivat muun muassa Scott Hornbacher, André Jacquemetton, Maria Jacquemetton ja Janet Leahy. Käsikirjoittajista tärkeimpiä olivat Jonathan Igla, Kater Gordon, Erin Levy, Lisa Albert, Robin Veith ja Semi Chellas. Ohjaajista eniten jaksoja ohjasivat Phil Abraham, Michael Uppendahl, Jennifer Getzinger, Scott Hornbacher, Lesli Linka Glatter ja Tim Hunter. Sarjan näyttelijöistä Jon Hamm ohjasi kaksi jaksoa ja oli sarjan tuottaja, John Slattery ohjasi viisi jaksoa ja Jared Harris yhden.


text: Sarja oli kriitikoiden suosiossa ja se voitti useita palkintoja esitysaikanaan, kuten kolme parhaan draamasarjan Golden Globea ja neljä parhaan draamasarjan Emmy-palkintoa. Lisäksi se voitti kolme parhaan käsikirjoituksen Emmyä. Jon Hamm oli kuudesti ehdolla parhaan miespääosan Golden Globeen (voittaen kahdesti) ja kahdeksan kertaa ehdolla parhaan miespääosan Emmy-palkintoon, voittaen kerran.


title: Lou Tsioropoulos

text: Louis Charles ”Lou” Tsioropoulos (, 31. elokuuta 1930 Lynn, Massachusetts – 22. elokuuta 2015 Louisville, Kentucky) oli yhdysvaltalais-kreikkalainen koripalloilija.


title: Lou Tsioropoulos

text: Tsioropoulos voitti Kentuckyn yliopiston joukkueessa NCAA:n mestaruuden vuonna 1951. Vuosina 1956–1959 hän pelasi NBA-joukkue Boston Celticsissä, jossa hän voitti NBA:n mestaruuden vuosina 1957 ja 1959.


title: Lou Tsioropoulos

text: Tsioropoulos kuoli hieman ennen 85-vuotissyntymäpäiväänsä Kentuckyn Louisvillessa 22. elokuuta 2015.


title: Johannes Mollberg

text: Johannes Mollberg on suomalainen juontaja, toimittaja ja näyttelijä. Hän on ollut juontajana Ylen Summeri-ohjelmassa vuosina 2012−2015.


title: RN Calabria

text: RN Calabria () oli Italian kuninkaallisen laivaston 1894 vesillelaskettu panssarikansiristeilijä.


title: RN Calabria

text: Edoardo Masdean suunnittelema sinkkivuoratulla pohjalla varustettu puurunkoinen alus, joka oli suunniteltu pitkiin purjehduksiin ja siirtomaapalvelukseen, tilattiin La Spezian laivastontelakalta ja sen köli laskettiin helmikuussa 1892. Alus laskettiin vesille 20. syyskuuta 1894 ja se otettiin palvelukseen 12. heinäkuuta 1897.


title: RN Calabria

text: Vuonna 1914 aluksen aseistus vaihdettiin kuuteen 4,7 tuuman 40 pituuskaliiperin, kuuteen 57 millimetrin 40 pituuskaliiperin, kahteen 37 mm 20 pituuskaliiperin tykkiin, mitä täydennettiin yhdellä konekiväärillä ja kahdella 17,7 tuuman torpedoputkella. Vuonna 1921 aluksen aseistusta muutettiin yhteen kuuden tuuman, neljään 4,7 tuuman, kahdeksaan 57 millimetrin ja kahteen 37 millimetrin tykkiin. Näiden lisäksi alukselle asennettiin yksi 40 millimetrin pikatykki ja se luokiteltiin tykkiveneeksi. Alus poistettiin palveluksesta 13. marraskuuta 1924.


title: Michel Vaillant

text: Michel Vaillant on ranskalaisen Jean Gratonin kirjoittama sarjakuva, joka kertoo formula-ajajasta. Ensimmäinen numero ilmestyi vuonna 1957.


title: Aero Minor

text: Aero Minor oli vuosina 1946–1948 valmistettu tšekkoslovakialainen automalli. Aero Minorissa on kaksisylinterinen kaksitahtinen 615 cm³:n moottori, jonka teho on 15 kW (20 hv) ja puristussuhde 6,0:1. Minorin huippunopeus oli 107 km/h. 1940-luvun alussa kehitetyssä moottorissa oli saksalaisen DKW:n vaikutteita. Prototyyppi valmistui vuonna 1941.


title: Aero Minor

text: Aero Minorin suunnitteli moottoripyöristä tunnettu Jawa, mutta markkinointisyistä malli nimettiin Aero-merkkiseksi.


title: Aero Minor

text: Minoria valmistettiin eri korimuunnelmina, esimerkiksi avomallina ja puukylkisenä farmarimallina.


title: Aero Minor

text: Autopulan vaivaamassa sodanjälkeisessä Euroopassa Aero Minoria vietiin 1940-luvun loppupuolella esimerkiksi Alankomaihin, Ranskaan, Itävaltaan ja Englantiin.


title: Aero Minor

text: Tšekkoslovakialaisia autoja edustanut Suomen Koneliike toi Suomeen vain kaksi esittelykäytössä ollutta Aero Minor-henkilöautoa.


title: Euroopan pakolaiskriisi

text: Euroopan pakolaiskriisi tai Euroopan siirtolaiskriisi on vuosina 2014–2015 alkanut tapahtumasarja, jossa suuri määrä Lähi-idästä, Afrikasta ja Etelä-Aasiasta lähtöisin olevia pakolaisia ja siirtolaisia on pyrkimässä Eurooppaan tarkoituksenaan hakea turvapaikkaa. Turvapaikanhakijoiden tärkeimmät saapumisreitit Eurooppaan ovat meriteitse Välimeren yli ja vähemmissä määrin Balkanin niemimaan läpi. Meriteitse saapuvien turvapaikanhakijoiden yleisimmät lähtömaat vuonna 2015 olivat Syyria (49 %), Afganistan (21 %) ja Irak (9 %). Turvapaikanhakijoiden yleisimmät kohdemaat sijaitsevat Keski- ja Pohjois-Euroopassa.


title: Euroopan pakolaiskriisi

text: Arvioiden mukaan Euroopan unionin jäsenmaihin saapui vuonna 2014 noin 560 000 ja vuonna 2015 noin 1 260 000 turvapaikanhakijaa. Meriteitse saapuvista turvapaikanhakijoista 58 % oli miehiä, 17 % naisia ja 25 % lapsia. Välimeren ylitykseen liittyy merkittäviä riskejä ja ihmissalakuljetusta, ja huomattava määrä turvapaikanhakijoita onkin hukkunut matkalla Eurooppaan. Euroopan unioni on vastannut pakolaiskriisiin kasvattamalla valvontaa ulkorajoillaan ja pyrkimällä estämään ihmissalakuljetusta. Euroopan komissio on myös esittänyt toistaiseksi toteutumattomia ehdotuksia turvapaikanhakijoiden jakamisesta unionin jäsenmaiden kesken. Moni yksittäinen jäsenmaa on myös palauttanut rajatarkistukset Schengen-alueen sisällä tai kiristänyt turvapaikanhakuun liittyvä lainsäädäntöään.


title: Euroopan pakolaiskriisi

text: EU-jäsenvaltiot saivat Eurostatin mukaan 626 000 turvapaikkahakemusta vuonna 2014, joka on suurin määrä vuoden 1992 jälkeen, jolloin turvapaikkahakemuksia tuli 672 000.


title: Euroopan pakolaiskriisi

text: Suurin yksittäinen pakolaisuuden aiheuttaja on Syyrian sisällissota, joka on levinnyt myös Irakin ja Libanonin alueille. Syyrialaiset pakenevat paitsi oppositioliikkeiden väkivaltaa, myös oman hallintonsa omiin kansalaisiin kohdistamaa väkivaltaa. Myös Afganistanin sodan paheneminen on aiheuttanut alueella aiempaa suurempaa liikehdintää. Näiden maiden naapurimaiden pakolaiskiintiö on tullut täyteen. Esimerkiksi 80 miljoonan asukkaan Turkki ilmoitti mittansa täyttymisestä, kun maahan oli paennut lähes kaksi miljoonaa syyrialaista. Turkin EU-ministeri sanoi heinäkuussa 2015, että seuraava pakolaisaalto ohjataan Eurooppaan.


title: Euroopan pakolaiskriisi

text: Pakolaiskriisissä on kyse myös ilmastopakolaisuudesta. Esimerkiksi kesä 2015 oli historiallisen kuuma, mikä on saattanut saada ihmiset siirtymään uusille alueille. Ennen Syyrian kriisiä maassa oli neljä vuotta kestänyt maan dokumentoidun historian pahin kuivuus, ja 800 000 ihmistä menetti elinkeinonsa.


title: Euroopan pakolaiskriisi

text: Heinäkuun 2017 alkuun mennessä pääasiassa Italian – ja jossain määrin myös muihin pohjoisen Välimeren maiden – satamakaupunkeihin on saapunut yhteensä yli 100 000 siirtolaista. Se on suurin Italiaan saapunut siirtolaismäärä kriisin aikana. Tulijoista suurin osa on Länsi-Afrikasta, eivätkä he etsi turvapaikkaa, vaan työtä.


title: Euroopan pakolaiskriisi

text: EU:n ulkorajayhteistyöstä huolehtivan erillisvirasto Frontexin mukaan voidaan erottaa seitsemän pääasiallista turvapaikanhakijoiden saapumisreittiä Eurooppaan. Tärkeimmät reitit ovat Keski-Välimeren reitti (Pohjois-Afrikasta Italiaan), Itä-Välimeren reitti (Turkista Kreikan saaristoihin) ja Länsi-Balkanin reitti (Kaakkois-Euroopan läpi Sloveniaan tai Unkariin). Neljä vähemmän merkittävää reittiä ovat Pohjois-Afrikan reitti (Afrikasta Kanarian saarille), Länsi-Välimeren reitti (Afrikasta Espanjaan), Apulian ja Calabrian reitti (Koillis-Afrikasta Italiaan) ja itärajojen reitti (Venäjän ja Itä-Euroopan läpi EU-alueelle).


title: Euroopan pakolaiskriisi

text: Muuttoliike Eurooppaan alkoi kasvaa merkittävästi vuonna 2014, kun Euroopan unionin jäsenvaltioista turvapaikkaa haki ensikertalaisena 562 580 henkilöä, lähes 200 000 enemmän kuin vuonna 2013. Tämä oli suurin määrä sitten vuoden 1992, jolloin suuria määriä entisen Jugoslavian asukkaita haki turvapaikkaa EU:n jäsenvaltioista. Frontex raportoi vuonna tapahtuneen 283 532 laitonta rajanylitystä.


title: Euroopan pakolaiskriisi

text: Tärkein kulkureitti maitse oli Länsi-Balkanin reitti (Serbian rajan yli Unkariin). Meritse siirtolaisia saapui pääasiassa Keski-Välimeren reittiä ja vähemmissä määrin Itä-Välimeren reittiä.


title: Euroopan pakolaiskriisi

text: Saapujien kokonaismäärä vuonna 2015 kasvoi edellisvuoteen verrattuna entisestään, kun EU-maista turvapaikkaa haki ennätykselliset 1 255 640 henkilöä.


title: Euroopan pakolaiskriisi

text: Muuttoliikkeen luonteessa tapahtui muutos alkuvuonna 2015, kun Kreikka ohitti Italian siirtolaisten tärkeimpänä saapumismaana. Vuoden 2015 ensimmäisinä kuutena kuukautena 67 500 siirtolaista saapui Italiaan meritse, kun taas Kreikkaan saapui 68 000 siirtolaista. Italiaan saapuneiden siirtolaisten tärkeimmät lähtömaat olivat Afrikassa, kun taas Kreikkaan saapuneet olivat pääasiassa pakolaisia Syyriasta ja Afganistanista.


title: Euroopan pakolaiskriisi

text: Vuonna 2015 muuttoliike kiihtyi nopeasti loppuvuotta kohti, sillä alkuvuonna muuttoliikkeen taso ei vielä juurikaan poikennut vuoden 2014 luvuista. Frontex raportoi vuoden 2015 ensimmäisinä kuutena kuukautena tapahtuneen 228 507 laitonta rajanylitystä. Heinä-syyskuussa laittomia rajanylityksiä oli yhteensä 615 492, ja loka-joulukuussa 978 338. Näin virasto arvioi, että laittomien rajanylitysten kokonaismäärä oli vuonna 2015 jopa 1,82 miljoonaa. Saapumismaiden kärjessä olivat Kreikka, Italia, Kroatia ja Unkari.


title: Euroopan pakolaiskriisi

text: Muuttoliike Eurooppaan jatkui alkuvuonna 2016, toisin lievempänä kuin edellisenä vuonna. Kreikkaan saapui 123 000 siirtolaista tammi–helmikuussa 2016. Maaliskuussa määrä kutistui 26 240 siirtolaiseen johtuen Makedonian rajapolitiikasta sekä EU:n ja Turkin välisistä rajasopimuksista. Huhtikuussa Kreikkaan saapui vain 2 700 siirtolaista.


title: Euroopan pakolaiskriisi

text: Toisaalta samanaikaisesti Italiaan meriteitse saapuvien afrikkalaisten määrä on ollut kasvussa. Huhtikuussa Italiaan saapui 8 370 siirtolaista, ja maa ohitti Kreikan siirtolaisten merkittävimpänä saapumismaana ensimmäistä kertaa sitten kesäkuun 2015. Koko vuonna Italiaan saapui Libyasta 181 000 turvapaikanhakijaa. Luku oli kaikkien aikojen suurin. Muun muassa Lääkärit ilman rajoja -järjestö toi pakolaisia Italian satamiin vuonna 2016.


title: Euroopan pakolaiskriisi

text: Vuoden 2017 heinäkuussa uutisoitiin, että Italia uhkaa sulkea satamansa Välimerellä partioivilta ulkomaalaisilta pelastusaluksilta, koska maahan on saapunut ennätysmäärä turvapaikanhakijoita. Avustusjärjestöt ovat tyrmistyneet suunnitelmista. Vaikka turvapaikanhakijoita on vuonna 2017 tullut Eurooppaan aikaisempaa vähemmän, on turvapaikanhakijoiden tulo Libyasta Italiaan lisääntynyt vuosi vuodelta. Heinäkuuhun 2017 mennessä Italiaan tulijoita (85 000) oli noin 20 % enemmän kuin vuoden 2016 tammi–heinäkuussa. Italiaan tulijoista 40 000 on saapunut Sisilian saarelle, ja heistä 10 000 sen toiseksi suurimpaan kaupunkiin Cataniaan. Cataniasta tunnin ajomatkan päässä sijaitsee pahamaineinen Mineon vastaanottokeskus, joka on tarkoin vartioitu ja piikkilanka-aidoin ympäröity. Mineon keskuksessa on odottamassa turvapaikkapäätöstä Nigerian, Bangladeshin, Guinean ja Norsunluurannikon kansalaisia, ja keskuksen ympärillä esiintyy erilaisia lieveilmiöitä. Mainitut valtiot ovat kaikki sellaisia, joista lähteneiden mahdollisuudet turvapaikkaan Euroopassa ovat heikot. Paikan saaneista iso osa jatkaa edelleen muualle Eurooppaan; Ranskaan, Sveitsiin ja Itävaltaan.


title: Euroopan pakolaiskriisi

text: Aiemmin Italiaan tuli paljon syyrialaisia ja eritrealaisia, joista lähes kaikki saivat turvapaikan. Heistä monet jatkoivat matkaansa muihin EU-maihin. Vuonna 2017 Italiaan on tultu pääosin Länsi-Afrikan maista. Kaikkiaan Euroopan satamakaupunkeihin on vuoden 2017 kuluessa tullut 100 000 ihmistä.


title: Euroopan pakolaiskriisi

text: Libyassa ihmissalakuljettajat ovat pakottaneet turvapaikanhakijoita jopa aseilla uhaten Eurooppaan matkaaviin aluksiin. Monet uusista tulijoista eivät kuitenkaan halua poistua Italiasta muihin EU-maihin, mikä on venyttänyt Italian vastaanottojärjestelmän kestokykynsä ylärajoille. Se on suunniteltu enimmillään 200 000 henkilölle, ja suunnilleen niin paljon maan vastaanottokeskuksissa oli heinäkuun alussa jo valmiiksi väkeä.


title: Euroopan pakolaiskriisi

text: EU:n antamat lupaukset Libyan rannikkovartioston vahvistamisesta ovat kiihdyttäneet ihmissalakuljettajien toimintaa. Ihmissalakuljettajille satojentuhansien ihmisten kuljettaminen yli Välimeren Eurooppaan on merkittävää liiketoimintaa, ja pelko sen tyrehtymisestä on saanut heidät ahneiksi.


title: Euroopan pakolaiskriisi

text: On uutisoitu, että eräiden viranomaisarvioiden mukaan muista Afrikan maista Libyaan ja sieltä yhä Eurooppaan on edelleen matkalla jopa miljoona ihmistä. Kun tähän lisätään IOM:n arvio, että Libyassa on jo noin 700 000–1 000 000 siirtolaista, on selvää, ettei turvapaikanhakijoiden tulo Eurooppaan ole laantumassa.


title: Euroopan pakolaiskriisi

text: Monet turvapaikanhakijoista pakenevat sotaa ja sortoa, mutta heitä tulee Libyaan ja Eurooppaan työn ja paremman toimeentulon perässä. Kansalaisjärjestöistä arvioidaan, että monet tulijat ajautuvat kadulle paperittomiksi.


title: Euroopan pakolaiskriisi

text: Kesällä 2017 Yleisradio uutisoi, että uuden järjestön on tarkoitus aloittaa Välimerellä merioperaatio, jonka tarkoituksena on estää siirtolaisveneiden pääsy Italiaan. Järjestön edustajan mukaan se yrittää löytää siirtolaisveneitä pelastaakseen niiden matkustajat. Sitten heidät viedään takaisin Afrikkaan. Tarvittaessa se antaa siirtolaisille ensiapua. Järjestön Italian osaston johtajan mielestä muut avustusjärjestöt tekevät epäsuorasti yhteistyötä ihmissalakuljettajien kanssa. Hänen mukaansa "Salakuljettajat hyötyvät [– –] koska he tietävät, että joku tulee hakemaan siirtolaiset muutaman kilometrin päästä rannikosta. He laittavat siirtolaisia entistä heikompikuntoisiin aluksiin. Ne eivät pelasta henkiä, vaan toimivat taksipalveluna Eurooppaan." Uusi järjestö puolestaan aikoo siirtolaisia löytäessään kutsua paikalle Libyan rannikkovartioston, joka voi ottaa Eurooppaan pyrkivät ihmiset haltuunsa.


title: Euroopan pakolaiskriisi

text: Huhtukuussa 2018 Kreikan korkein hallinto-oikeus teki päätöksen poistaa turvapaikanhakijoiden liikkumisrajoitukset maassa. Aikaisemmin, maaliskuusta 2016 lähtien maahan saapuneet turvapaikanhakijat on sijoitettu viidelle saarelle: Lesbosin, Lerosin, Kosin, Chiosin ja Samoksen saarille. Taustalla on Euroopan unionin ja Turkin välinen sopimus, jolla on pyritty rajoittamaan turvapaikanhakijoiden pääsyä Eurooppaan. Uusi päätös koskee vain uusia turvapaikanhakijoita, ei niitä 15 000 ihmistä, jotka jo ovat leireillä.


title: Euroopan pakolaiskriisi

text: Euroopan unioni otti päätöksen huolestuneena vastaan. Viranomaislähteet ovat kuvailleet sitä "suureksi huoleksi". Uusien hakijoiden mannermaalle päästämisen pelätään rohkaisevan ihmisiä hakeutumaan Turkista Euroopan mantereelle entistä enemmäm. Kreikan mukaan leirien kapasiteetti on ylittynyt puolella. Lisäksi turvapaikanhakuprosessi on hidas, mikä on johtanut mielenosoituksiin.


title: Euroopan pakolaiskriisi

text: Turvapaikanhakijoiden määrät ovat kääntyneet vuonna 2018 nousuun. Kreikan viranomaisten mukaan saarille on vuoden ensimmäisten kolmen kuukauden aikana saapunut päivittäin 120 turvapaikanhakijaa, eli vuoden alusta noin 11 000 henkeä. Viime vuoden vastaava määrä oli 60 päivässä, yhteensä noin 5 500.


title: Euroopan pakolaiskriisi

text: Saksaan on saapunut vuodesta 2015 kevääseen 2018 yli miljoona turvapaikanhakijaa. Tilastojen mukaan ulkomailla syntyneet naiset saavat keskimäärin enemmän lapsia kuin syntyperäiset saksalaisnaiset.


title: Euroopan pakolaiskriisi

text: Elokuuhun 2018 mennessä Espanjasta oli tullut Afrikasta tulevien siirtolaisten tärkein reitti Eurooppaan. Maastakarkoitettavia saa pitää kaksi kuukautta Espanjan suljetuissa internointikeskuksissa. Jos palautus lähtömaahan ei onnistu sinä aikana, karkotettava on päästettävä vapaaksi.


title: Euroopan pakolaiskriisi

text: On vaikea palauttaa Saharan eteläpuolisesta Afrikasta tulleita siirtolaisia, joita Espanjassa on suurin osa. Vuonna 2017 Espanjaan tuli Välimeren yli usein pienillä kumiveneillä noin 22 000 maahanmuuttajaa Afrikasta. Heitä oli tullut saman verran vuonna 2018 heinäkuun loppuun mennessä. Espanjan median mukaan maan etelärannikolla hätämajoitustilat ovat aivan täynnä, mutta Espanjan Punaisen ristin humanitäärisen avun johtaja sanoo, että tilanne on hallinnassa, koska tulijamäärän kasvua osattiin odottaa. Punainen risti odottaa tulijamäärien pysymistä korkeina ainakin syksyyn asti.


title: Euroopan pakolaiskriisi

text: Kokonaisuutena muuttopaine Afrikasta on hellittänyt tuntuvasti huippuvuoden 2015 jälkeen.


title: Euroopan pakolaiskriisi

text: Vaikeammaksi käyneelle Libya-Italia -reitille on tarjottu Afrikan kauttakulkumaa Malissa Eurooppaan pyrkiville vaihtoehdoksi Marokko–Espanja -reittiä. Osa Marokon pohjososiin kertyneistä pyrkii pääsemään Espanjaan myös maitse espanjalaiskaupunkien Ceuta ja Melilla kautta, jotka sijaitsevat Marokon rannikolla. Heinäkuun lopussa Ceutan raja-aidan yli rynnäköi arviolta 800 miehen joukko, josta 600 pääsi sisään. Poikkeuksellisen väkivaltaisessa rynnäkössä tulijoilla oli omatekoisia aseita ja yli 20 rajavartijaa loukkaantui.


title: Euroopan pakolaiskriisi

text: Pohjois-Afrikan levottomuuksien alettua Tunisiassa tammikuussa 2011 Italian Lampedusaan saapui lähes 19 000 ihmistä maaliskuun loppuun 2011 mennessä. Lokakuun alussa 2013 tapahtui Lampedusan onnettomuus, jossa hukkui yli 300 eritrealaissiirtolaista.


title: Euroopan pakolaiskriisi

text: Huhtikuussa 2015 Välimerellä tapahtui historian suurin pakolaislaivan haaksirikko, jossa kuoli 800 henkilöä. Kesän 2015 aikana ainakin yhdeksän ihmistä kuoli tunkeutuessaan Englannin kanaalin alittavaan Kanaalin tunneliin Ranskassa. Vuosina 2014–2015 Ranskan poliisin arvion mukaan noin 39 000 pakolaista yritti päästä tunneliin, joista tiedettävästi vain harva pääsi tunneliin asti ja sieltä Englantiin.